Čižnár, Mitrík a Menyhart podpísali s Hlivákom dohody o spolupráci

Nové dohody by mali prispieť k efektívnejšej a dôslednejšej kontrole pri nakladaní s verejnými prostriedkami.

BRATISLAVA. Predseda Úradu pre verejné obstarávanie (ÚVO) Miroslav Hlivák podpísal dohody o spolupráci s generálnym prokurátorom (GP) SR Jaromírom Čižnárom, predsedom Najvyššieho kontrolného úradu (NKÚ) SR Karolom Mitríkom a predsedom Protimonopolného úradu (PMÚ) SR Tiborom Menyhartom. "Podpísaním týchto dokumentov s najvyššími predstaviteľmi štátnych inštitúcií dochádza k efektívnejšej a dôslednejšej kontrole pri nakladaní s verejnými prostriedkami. Dohoda s GP je kľúčová v tom, že sme sa dohodli na súčinnosti v prípade podávania trestných oznámení. ÚVO chce byť aktívny pri pokrývaní nekalých praktík, ktoré sa môžu vyskytnúť pri verejnom obstarávaní, ako aj v boji proti korupcii," povedal Hlivák. "Dohodli sme sa, že v živých konaniach, kde úrad vykonáva dohľad v zmysle zákona o verejnom obstarávaní, v prípade, ak dôjde k podozreniu, že došlo k spáchaniu trestného činu, bude takáto vec postúpená na riešenie GP. Týmto spôsobom máme záujem, aby bola vytvorená jednotná rozhodovacia prax orgánov činných v trestnom konaní v prípade nekalých praktík, ktoré majú trestno-právnu rovinu," dodal Hlivák. Čižnár podľa svojich slov "veľmi oceňuje podpísanú dohodu". "Už som veľakrát opakoval, že pre nás, ako orgány činné v trestnom konaní, je dôležitá informácia operatívna a hlavne včasná. Stávalo sa, že sa k nám dostávali informácie, ktoré prišli až vtedy, keď bola vykonaná kontrola a bol vyhotovený protokol, pričom nám bol doručený celý (veľmi rozsiahly) protokol. Toto nebola forma dobrej spolupráce, pretože my potrebujeme informácie hneď," poznamenal Čižnár. Na základe podpísanej dohody budú podľa neho podozrenia z trestnosti konania pri verejnom obstarávaní "posúvané" prokuratúre hneď a nie ex-post s niekoľkomesačným odstupom. Aj NKÚ podľa Mitríka víta podpísanie dohody o spolupráci. "Táto dohoda hovorí o tom, že v procese verejného obstarávania dominantnú úlohu hrá ÚVO. Ak je verejné obstarávanie ukončené a my následne ideme na kontrolu, nebudeme sa už zaoberať samotným procesom verejného obstarávania, ale tým, či obstarávateľ skutočne kúpil to, čo mal kúpiť, či to potreboval, či predmet obstarávania bol účinne využitý a či nákup bol urobený v prospech občana," doplnil Mitrík. Spolupráca zúčastnených inštitúcií podľa neho v krátkej budúcnosti prinesie výsledky. "Dohoda, ktorú sme dnes uzavreli, prispeje k tomu, že príde k efektívnejšiemu, rýchlejšiemu riešeniu kartelových prípadov vo verejnom obstarávaní. To môže prospieť k väčšej transparentnosti čerpania verejných prostriedkov SR alebo eurofondov. (V dohode) sme si dali konkrétne lehoty na predkladanie spisu, na predkladanie stanovísk, prípadne na osobné konzultácie. Lehoty sú dohodnuté v dňoch, konkrétne je to 10 dní, respektíve 5 dní, teda sú také, aby sa dali záležitosti riešiť operatívne," dodal Menyhart.


Pomoc pre Grécko bude výrazne nižšia, než sa predpokladalo

Peniaze, ktoré sa neminuli, sa môžu použiť na iné účely.

BERLÍN. Európska finančná pomoc pre Grécko bude podľa šéfa Európskeho stabilizačného mechanizmu (ESM) Klausa Reglinga podstatne nižšia, než sa pôvodne plánovalo. "Sme radi, že objem úverov pre Grécko bude výrazne menší než strop 86 miliárd eur stanovený programom ESM," povedal Regling v rozhovore pre Handelsblatt. Peniaze, ktoré sa neminuli, sa môžu použiť na iné účely, napríklad na splatenie úverov iným veriteľom. Podmienkou takejto dlhovej úľavy je však, aby Grécko zrealizovalo sľúbené reformy a aby všetky krajiny eurozóny s ňou súhlasili. Šéf ESM verí, že tretie hodnotenie pokroku pri realizácii záchranného programu bude menej komplikované ako predchádzajúce hodnotenia. Delegácia veriteľov z tohto dôvodu odcestuje v pondelok do Atén. "Po veľkých meškaniach pri prvých dvoch hodnoteniach realizácie programu nás teraz povzbudila príprava z gréckej strany na tretie hodnotenie," uviedol Regling. Dodal, že ak bude aténska vláda naďalej tak pracovať, hodnotenie by sa mohlo rýchlo dokončiť.


Meteorológovia zaznamenali cez víkend rekordné teploty

Zaznamenali najteplejšie dni, ale aj noci v histórii meraní.

BRATISLAVA. Slovensko má za sebou teplý víkend. Na niektorých meteorologických staniciach boli prekonané aj dlhodobé rekordy teploty vzduchu. Meteorológovia zaznamenali najteplejšie dni, ale aj noci v histórii meraní. Informuje o tom Slovenský hydrometeorologický ústav (SHMÚ) na sociálnej sieti. V nedeľu (11. 9.) SHMÚ upozornilo, že na meteorologickej stanici Bratislava - Koliba bola rekordne teplá už tretia noc a nechýbalo veľa k dosiahnutiu tropickej noci na tejto stanici. Veľmi teplé rána boli aj na ostatnom území Slovenska. Odchýlka najnižšej nočnej teploty vzduchu od priemeru 1981 - 2010 bola v nedeľu od +1 stupňa Celzia v Kamenici nad Cirochou až do 7,3 stupňa Celzia na bratislavskej Kolibe. "Sobota 10. septembra bola na Slovensku mimoriadne teplá. Teplota vystúpila na viacerých miestach na 29 až 31 stupňov. V mnohých lokalitách bol prekonaný rekord maximálnej teploty na tento dátum," priblížili meteorológovia s tým, že sa tak stalo v Piešťanoch, Dolnom Hričove, Liesku, na Sliači, v Košiciach, Stropkove či v Kamenici nad Cirochou. Paradoxom je, že v Hurbanove rekord v sobotu nepadol. "Táto stanica má výrazne dlhší rad pozorovaní ako ostatné stanice a 10.9.1928 tu namerali až 32,8 stupňov Celzia," vysvetľuje SHMÚ. Vo výške 1550 metrov nad morom bolo cez víkend 14 až 16 stupňov Celzia, čo sú podľa meteorológov ideálne podmienky na veľmi vysokú dennú teplotu v septembri. Teplé počasie bude na Slovensku pokračovať aj tento týždeň a ako celok skončí podľa SHMÚ výrazne nad normálom.


Japonský cisársky pár navštívil ostrov Okinawa, vzdal poctu obetiam vojny

Trojdňová návšteva Okinawy je zo strany cisárskeho páru jedenástou v poradí a prvou od roku 2014.

TOKIO. Japonský cisár Akihito s cisárovnou Mičiko vzdali v utorok na ostrove Okinawa poctu obetiam druhej svetovej vojny. Pravdepodobne to bola ich posledná návšteva Okinawy, ktorej 30 percent obyvateľstva zahynulo vo vojne, informovala agentúra Reuters. Cisár, ktorý strávil väčšinu takmer troch desaťročí na tróne úsilím o zahojenie vojnových rán, abdikuje v apríli. Pôjde o prvé odstúpenie japonského cisára za uplynulých 200 rokov. Trojdňová návšteva Okinawy je zo strany cisárskeho páru 11. v poradí a prvou od roku 2014, keď na tento ostrov Akihito zavítal pred 70. výročím bitky o Okinawu. Vyše dvojmesačné boje medzi americkými a japonskými vojakmi si v roku 1945 vyžiadali smrť takmer 150.000 obyvateľov Okinawy. Akihito s manželkou Mičiko v utorok položili kvety k pamätníku v meste Itoman, kde sa odohral jeden z najprudších bojov, a poklonili sa pamiatke obetí. Cisársky pár v stredu navštívi ostrov Jonaguni, ktorý je najzápadnejšou časťou japonského cisárstva. Obyvatelia Okinawy žili pod americkou správou ešte 27 rokov po skončení vojny. V súčasnosti je na ostrove takmer 75 percent americkej vojenskej prítomnosti v Japonsku. Cisársky pár po prvý raz navštívil Okinawu v roku 1975, keď boli spomienky na vojnu - vedenú v mene Akihitovho otca - ešte čerstvé a postoj k cisárskej rodine bol komplikovaný. Akihito, ktorý nastúpil na trón v roku 1989, sa stal v roku 1993 prvým japonským monarchom, ktorý navštívil Okinawu. Akihito (84) v roku 2016 vyjadril obavy, že mu jeho pokročilý vek neumožní plniť si štátnické povinnosti. Jeho následníkom bude 58-ročný korunný princ Naruhito, jeho syn.


Zuzula: Bojujem aj za ďalších lyžiarov, nech im už viac neubližujú

O čo v kauze ide?

Reakcia Repku

Reakcia Zuzulu

Škodia traja ľudia

Je otcom a trénerom najúspešnejšej slovenskej lyžiarky Veroniky Velez-Zuzulovej. Timotej Zuzula už roky bojuje so Slovenskou lyžiarskou asociáciou.

Čo považujete za najväčší problém, ktorý máte s lyžiarskou asociáciou? „Hlavným problémom je to, že nám poslali štatút reprezentanta v strede rozbehnutej sezóny. Dostali sme to v absolútne nevhodnom čase. Ľudia, ktorí nám to poslali, nerozumejú športu. Všetko sa malo riešiť pred začiatkom sezóny. Keď ľudia nepoznajú základné princípy športu, nemajú čo hľadať v športovom zväze.“ Sú to podľa vás účelové útoky na najlepších slovenských lyžiarov? „Áno, nebolo to prvýkrát, čo nám to urobili. Bolo to účelovo namierené proti zjazdárom. Neviem, kto vytvára tie spory, nesedávam na ich zasadnutiach. Niekto nám robí naschvál.“ Sú dôvodom sporov peniaze? „Všetci to otáčajú na peniaze, ale teraz o ne vôbec nejde. Keď už SLA nemá čo povedať, začnú hovoriť o peniazoch, keďže hýbu verejnosťou. Tu ide o základný princíp športu, športového tréningu.“ Čo požadujete od Slovenskej lyžiarskej asociácie? „Chceme, aby nás nechali voľne dýchať. My nechceme zobrať peniaze žiadnym slovenským talentom. Keď dostane asociácia peniaze na mládež, nemôže ich predsa zobrať reprezentácia. To sa jednoducho nedá.“ Asociácia má právo, aby neprihlásila slovenských lyžiarov na preteky. Neobávate sa toho? „Každý reprezentant v ostatných asociáciách podpíše deklaráciu, ktorú sme my podpísali v júni. Potom dostane pred sezónou reprezentačnú zmluvu, ktorá je obojstranne korektná, a tým to zhasne. My máme dva mesiace do konca sezóny a teraz riešime štatút reprezentanta. Šesť mesiacov normálne fungujeme a zrazu sa stane toto. Asociácia nemala pred sezónou záujem sa stretnúť a potom vytiahne, že ide o peniaze.“ O čo podľa vás ide vedeniu lyžiarskej asociácie? „Niekto nám chce škodiť. Zjazdári nesúhlasili s pánom Mersichom a zrazu sa z neho stal člen severskej kombinácie. Pán Repka deklaroval, že nechá úseky, aby pracovali samostatne. Vtedy by bolo všetko v poriadku. V úseku alpských disciplín nemáme žiadne problémy, máme tam šikovných ľudí. Na jednej strane niekto hovorí, že chce, aby úseky pracovali samostatne, a na druhej strane nám predsedníctvo SLA zasahuje do nášho úseku takýmito spôsobmi.“ Vaša dcéra je na sklonku kariéry. Prečo stále bojujete a vynakladáte energiu na túto kauzu? „Po mojej dcére prídu ďalší dobrí lyžiari. Prvý boj sa začal proti Veronike, keď bola sama. Prišli Žampovci a už aj oni mali problém. Neskôr nastúpila Petra Vlhová a tiež má problém. Vždy je to cielené proti najlepším pretekárom. Keď niekto vystrkuje rožky, treba ho zoťať, aby bol priemerný alebo podpriemerný. To je ich filozofia. Bojujem preto, aby pretekárom, ktorí sú teraz mladí, už viac neubližovali ľudia, ktorí nie sú v športe fundovaní.“ Tento text ste mohli čítať vďaka tomu, že platíte za obsah. Vážime si to.


Jány dosiahol v Riu životný úspech a vybojoval si miestenku do Tokia

Slovenský reprezentant obsadil tretie miesto.

Vzduchová puška - 60m: RIO DE JANEIRO. Slovenský reprezentant v streľbe Patrik Jány obsadil tretie miesto vo vzduchovej puške 60 na podujatí Svetového pohára v Rio de Janeiro a vybojoval si miestenku na budúcoročné olympijské hry v Tokiu. Dvadsaťdvaročný mladík si tak splnil veľký cieľ a zároveň dosiahol životný úspech. Doteraz sa len dvakrát prebojoval medzi najlepšiu osmičku na veľkých podujatiach medzi seniormi. Dokázal to vlani na SP v Mníchove, kde obsadil finálovú ôsmu priečku a potom v júni na II. európskych hrách v Minsku, na ktorých si svoje maximum o jednu pozíciu vylepšil. Dva týždne po EH navyše získal na 30. Svetovej letnej univerziáde v Neapole zlato. Jány predvádzal v Riu už v kvalifikácii veľmi dobré výkony, keď v nej obsadil druhú priečku s nástrelom 629,7 b. Predbehol ho len Číňan Sung Pu-chan (632,1). Vo finále neodštartoval najlepšie, no postupne sa prepracoval na druhú priečku. Keď zostali v hre už len traja, Jány sa dostal do rozstrelu s Chorvátom Petarom Goršom, ktorý prehral a obsadil tretie miesto. Z triumfu sa nakoniec tešil Číňan Jü Chao-nan s nástrelom 252,8 bodov, čím vytvoril nový svetový rekord. Jány sa ešte predtým predstavil v ľubovoľnej malokalibrovky 3x40, v ktorej obsadil 18. miesto výkonom v kvalifikácii 1172 bodov. Na miestenku do Tokia nedosiahol Juraj Tužinský, keď obsadil deviate miesto vo vzduchovej pištoli 60 a tesne mu ušla finálová osmička. Účasť v nej by mu zaručila aj cestu na budúcoročné hry. Tužinský nastrieľal v kvalifikácii 580 bodov rovnako ako ôsmy Turek Yusuf Dikec, no ten trafil o jednu desiatku viac a tak postúpil on. "Lepšie to už nemohlo ani vyjsť. Išiel som si do Ria po miestenku, veľmi som po nej túžil a medaila k tomu je už len príjemný bonus. Vedel som, že na to mám, no paradoxne som pred Riom cítil formu skôr v ľubovoľnej malokalibrovke 3x40 ako vo vzduchovke. Moje vystúpenia v oboch môžem hodnotiť pozitívne. Aj v ĽM 3x40 to bolo taktiež moje najlepšie umiestnenie. Výkon v kvalifikácii vzduchovky bol veľmi dobrý, strieľal som vyrovnane od začiatku až do konca, bez nejakých väčších chýb, čo sa aj odrazilo na celkovom súčte. Tlak som cítil, no snažil som sa nepripúšťať si ho až tak. Musím však priznať, že keď vo finále vypadol Ind Deepak Kumar, tak som vedel, že mám istotu miestenky a potom sa mi strieľalo už oveľa ľahšie. Pre mňa je to ako splnený sen, že budem môcť štartovať na olympijských hráč. Tento rok som sa už veľakrát priblížil k vidine miestenky a ani raz mi to nevyšlo. Chvíľami som ostával už aj trochu skeptický, ale napokon sa to aj podarilo," uviedol pre agentúru SITA šťastný a spokojný P. Jány.


Nicholsonová narážkami o mafii urazila Matečnú, má sa ospravedlniť

Ak sa Nicholsonová neospravedlní, ministerka zváži ďalšie kroky.

BRATISLAVA. Šéfka Ministerstva pôdohospodárstva a rozvoja vidieka (MPRV) Gabriela Matečná (nominantka SNS) žiada od podpredsedníčky Národnej rady Lucie Ďuriš Nicholsonovej (SaS) ospravedlnenie. Dôvodom sú piatkové (2.3.) vyjadrenia, keď sa opozičná poslankyňa snažila poukázať na údajné prepojenie Matečnej na taliansku podnikateľskú skupinu z východu Slovenska počas jej pôsobenia v čele Slovenského pozemkového fondu (SPF). "Útok podpredsedníčky parlamentu Lucie Ďuriš Nicholsonovej voči mojej osobe sa ma hlboko dotkol, a to nielen mňa, ale celej mojej najbližšej rodiny. Jej vyjadrenia o mojom prepojení na organizovaný zločin vnímam nielen ako útok na seba, vnímam ho ako útok na moju rodinu, tiež aj na SNS, ktorej som nominantom," uviedla Matečná. Ministerka tvrdí, že počas celého života čestne pracovala a je profesionál v tejto oblasti. Matečná ďalej uviedla, že nikdy nemala žiadne prepojenia na žiadnu mafiu a tieto vyjadrenia zo strany pani Nicholsonovej sú absolútne nepatričné. "To, že ich takto vôbec dokázala vypustiť z úst, napáchalo škody nielen mne v mojom profesionálnom živote a poškodenie môjho mena, ale napáchalo to škody aj v mojej rodine," povedala ministerka. Matečná vyzvala Nicholsonovú, aby sa ospravedlnila. "Pani Ďuriš Nicholsonová vyzývam vás, aby ste sa ospravedlnili. V prípade, že sa neospravedlníte, tak z úcty k svojim kolegom a k mojej rodine budem nútená zvážiť ďalšie kroky," zdôraznila šéfka MPRV SR. Matečná mala údajne v roku 2015 podpísať zmluvu s Antoniom Rodom ako konateľom firmy TRA.CE.R, s.r.o. "Toto klamstvo je ľahko vyvrátiteľné. Antonio Roda sa stal spolumajiteľom a konateľom firmy až v roku 2016. Za obdobia pôsobenia generálnej riaditeľky Gabriely Matečnej v pozemkovom fonde neexistuje žiadna zmluva s firmou Tracer, kde by bol konateľom Antonio Roda, o čom svedčí aj centrálny register zmlúv," uviedol 4. marca hovorca agrorezortu Michal Feik. SPF na základe piatkovej tlačovej konferencie poslankyne Ďuriš Nicholsonovej zanalyzoval desiatky zmlúv firiem, v ktorých akýmkoľvek spôsobom figurovalo meno Roda. "Za pôsobenia Gabriely Matečnej ako generálnej riaditeľky SPF ide v drvivej väčšine o dodatky k existujúcim zmluvám siahajúcich 15 rokov do minulosti. Predmetom týchto dodatkov bolo najmä zvyšovanie nájmu či inventarizácia skutočnej užívanej výmery," ozrejmil Feik. Hovorca upozornil, že zmluvy prevažne platili aj za vlády Ivety Radičovej, ktorej súčasťou bola tiež strana SaS. Samotná ministerka vidí v konaní opozičnej poslankyne prejav hlbokej neznalosti problematiky pozemkového práva a systému vyplácania podpôr na poľnohospodársku pôdu zo zdrojov EÚ. Nicholsonovej vystúpenie vníma ako urážku všetkých slušných zamestnancov SPF aj PPA, ktorí pracujú v spleti zložitých pozemkových vzťahov. "Vzhľadom na preukázateľnú odbornú neznalosť poslankyne v tejto oblasti žiadam, aby sa zdržala akýchkoľvek ďalších komentárov v súvislosti s poľnohospodárstvom," uviedla Matečná, ktorá od Ďuriš Nicholsonovej žiada ospravedlnenie. Lucia Ďuriš Nicholsonová sa dištancuje od tvrdení, že prepája ministerku pôdohospodárstva Gabrielu Matečnú (nominantku SNS) s talianskou mafiou. To podľa hovorkyne SaS Kataríny Svrčekovej nikdy nezaznelo. "Ministerka pôdohospodárstva a rozvoja vidieka Gabriela Matečná by sa mala upokojiť, prestať zamotávať vecné fakty, prekrucovať vyjadrenia podpredsedníčky NR SR Lucie Ďuriš Nicholsonovej," uviedla Svčerková. Podľa hovorkyne SaS by mala Matečná najmä iniciovať rozsiahlu kontrolu pomerov v platobnej agentúre (PPA), ako aj na pozemkovom fonde (SPF), ktorého generálnou riaditeľkou bola v čase, keď Taliani získavali prenájom veľkých plôch na východnom Slovensku s cieľom získať dotácie. Matečná by podľa SaS mala poskytnúť súčinnosť orgánom činným v trestnom konaní, ako aj kontrolnej jednotke zo strany Európskej komisie, ktorá vykoná hĺbkový audit na PPA, a to bude jediný spôsob, ako odkryť pravdu. Podpredsedníčka SaS Ďuriš Nicholsonová v piatok informovala, že Matečná ešte ako generálna riaditeľka SPF umožnila poberať agrodotácie firme, za ktorou je člen rodiny Rodovcov. Uviedla, že súčasná šéfka agrorezortu v minulosti ako riaditeľka SPF schválila prenájom celkovo 372 hektárov pôdy na východnom Slovensku firme TRA.CE.R export-import, s.r.o., ktorej spoločníkom je jeden z bratov talianskej rodiny Rodovcov - Antonio Roda. Firma podľa opozičnej političky mohla vďaka tomu dostať v rokoch 2015 a 2016 dotácie z PPA vo výške 625.000 eur a vlani dotáciu na maštaľ vo výške 179.000 eur. Nicholsonová tiež vyhlásila, že žiadostiam firmy s talianskymi majiteľmi bolo na SPF vyhovené v oveľa kratších lehotách, ako je bežné.


Pri pobreží Filipín sa potopila nákladná loď

TOKIO. Tímy z viacerých krajín pátrajú pri východnom pobreží Filipín po desiatich nezvestných námorníkoch po tom, ako sa ich nákladná loď potopila v rozbúrenom mori. Informovala o tom dnes japonská pobrežná stráž, ktorej vyhlásenie priniesla agentúra AP. Nákladná loď Emerald Star, ktorá bola zaregistrovaná v Hongkongu, vyslala núdzový signál v piatok ráno (miestneho času), keď sa nachádzala približne 280 kilometrov od východného filipínskeho pobrežia. Posádku tohto plavidla s hmotnosťou 33 205 ton tvorilo 26 indických námorníkov, z ktorých 16 zachránili kolegovia z niekoľkých lodí plaviacich sa okolo, píše AP. Japonská pobrežná stráž vyslala k Filipínam dve hliadkovacie lietadlá, ako aj tri člny, ich plavbu však spomalila búrka. Hovorca filipínskej pobrežnej stráže Armand Balilo uviedol, že loď a vrtuľník vyslané z Filipín sa museli pre nepriaznivé počasie vrátiť. Miesto predpokladaného potopenia sa nachádza mimo filipínskych výsostných vôd. Na záberoch z lietadla japonskej pobrežnej stráže vidieť poškodený záchranný čln a stopy po úniku ropných látok. Príčina potopenia lode nebola bezprostredne známa.


STĹPČEK ŠÉFREDAKTORKYTáto krajina má svojich slušných ľudí

Rok 2016 bol poznačený udalosťami, ktoré sa nemali udiať.

Končí sa rok udalostí, ktoré sa nemali stať. Časť Veľkej Británie zavelila na odchod z Európskej únie a Američania pustili kontroverzného Donalda Trumpa do Bieleho domu – meniac americký sen na nočnú moru. Teroristi sa nasťahovali do našich hláv a populisti prikrmovali náš strach. Slováci otvorili brány parlamentu fašistom. Niektorí politici zhnedli od závisti. A z vypočítavosti. Gorila ostáva nevyšetrená a premiér si naďalej prenajíma byt od človeka podozrivého z daňových podvodov. Aj keď ľudstvo napredovalo vo vede a po sto rokoch sa takmer na chlp presne potvrdili základy fyziky, že existujú gravitačné vlny, logické argumenty a fakty častejšie prehrávali politické boje. Ale táto krajina má svojich slušných ľudí, ktorí prehovoria, keď sa pod ich nosom plazí korupcia. Keď si fašisti nárokujú úctu a politici živia démonov strachu za ďalšiu vstupenku do ringu moci. A len vďaka tým slušnejším 2016 nebol temný.


Zápchy trápia vodičov na mnohých európskych cestách, najviac smerom k Jadranu

PRAHA. Jeden z dopravne najnáročnejších víkendov tohtoročnej letnej sezóny sa podľa očakávania prejavil na cestách mnohých európskych krajín, najmä na hlavných ťahoch k Jadranskému moru. Zápchy a niekoľkokilometrové kolóny hlásili Rakúsko, Nemecko, Taliansko, Maďarsko a Slovinsko. O aktuálnej situácii informovali národné automotokluby. Zrejme najproblematickejšou bola skoro popoludní situácia pri prejazde cez Rakúsko. "Naše najhoršie obavy pre tento deň sa naplnili," povedal agentúre APA Harald Lasser z rakúskeho automotoklubu ÖAMTC. Najväčšie zdržanie naberali vodiči na diaľnici zo Salzburgu ku slovinským hraniciam. Kým normálne cesta trvá dve hodiny, v sobotu to bolo až šesť hodín. Problematická bola aj cesta do Salzburgu z Mníchova v Bavorsku, kde práve začínajú letné prázdniny. Až desaťkilometrové kolóny boli podľa ÖAMTC tiež v okolí Viedne a Grazu. Rakúsky automotoklub očakáva, že počas dňa bude navyše silnieť aj doprava smerom na sever, pretože sa od Jadranu začne vracať časť dovolenkárov. Problémy sú ďalej pred slovinsko-chorvátskym hraničným prechodom Macelj v smere do Chorvátska, kde je 20-kilometrová kolóna. S dvojhodinovým zdržaním treba počítať v oboch smeroch na prechodoch Dragonja a Plovanija na ceste medzi talianskym Terstom a chorvátskou Pulou. Zhruba o dvadsať minút sa vodiči oneskoria aj na ďalších hraničných priechodoch medzi Slovinskom a Chorvátskom. Z Chorvátska sa popoludní rovnako ako dopoludnia tvoria kolóny pri tuneli Sveti Rok a tuneli Učka v smere z Istrie na Rijeku. Zápchy sa tvorili tiež pred mostom na ostrov Krk, v Omiši, v obci Podstrana a pred tunelom Svätý Ilja a na Makarskej. Šesťkilometrovú kolónu áut ohlásil Chorvátsky autoklub (HAK) z diaľnice A1 u mýtne brány Lučko v smere na Záhreb. Dvojkilometrová kolóna pomaly prechádza mýtnym úsekom Demerje. Rad čakajúcich áut v dĺžke šiestich kilometrov sa natiahol na diaľnici A3 pri chorvátsko-slovinskom hraničnom priecestí Bajkovo. V Nemecku boli pred poludním kolóny na južnom smere mníchovského obchvatu a zablokovaná bola prakticky celá diaľnica A8 medzi Mníchovom a Rosenheime aj diaľnice A3 u Deggendorf smerom na Passau. Taliansko zase oznámilo veľké kolóny na brennerskej diaľnici A22 v smere do centrálnych častí krajiny a rovnako pri Benátkach, Bibione a Bologni.


Prečo by ťažko postihnutí nemali prijímať peniaze, ale skôr liečenia a masáže

Hendikepovaný človek môže prísť o štátne príspevky, ak dostane pridrahé dary.

BRATISLAVA. Telesne postihnutí už nebudú musieť schovávať dary, ktoré im dajú príbuzní alebo kamaráti. Štát schválil, že ak ročne dostanú dary do 2400 eur, nebudú sa im započítavať do príjmu a neskrátia sa im pre to príspevky. Ale ak túto sumu prekročia, môžu prísť o časť kompenzačných príspevkov. Od januára by si hendikepovaní mali sledovať aj to, od koho a aké dary dostanú. Ak získajú peniaze alebo nejaký hmotný darček od nadácií, občianskych či neziskových organizácií, od cirkvi či náboženských spoločností, môžu ich pokojne prijať, pretože sa im nezapočítavajú do príjmu. Iné je to, ak dostanú darčeky od kamarátov či súkromných firiem. Mali by ich všetky nahlásiť úradu práce. Úrad ich potom rozdelí na tie, ktoré sa týkajú ochorenia človeka a ktoré sa ho netýkajú. Vozíčky, špeciálne masáže, cvičenia alebo pobyty v kúpeľoch, ktoré človek dostane, si úrad všímať nebude. Ale hodnotu ostatných darov spočíta a ak za rok presiahnu 12-násobok životného minima, čo je v súčasnosti 2400 eur, všetko, čo je nad touto sumou, sa započíta do príjmu. Pre ľudí to znamená, že by od svojich sponzorov mali prijímať skôr hmotné darčeky, ktoré sa týkajú ich ochorenia, a nie peniaze. Pre vyššie peňažné dary im totiž môžu skrátiť kompenzačné príspevky od štátu. Napríklad príspevok na osobnú asistentku dostáva iba človek, ktorého príjem nepresahuje štvornásobok životného minima. V súčasnosti je to 800 eur. Ak by mu niekto daroval niekoľkotisícový dar, môže prísť o príspevky počas nasledujúcich dvanástich mesiacov. „Ak by rodiny s postihnutým členom mali primeraný príjem, neboli by tak odkázané na dary. Ale kvalita ich života je smiešna a nedostatočná,“ vysvetľuje Katarína Martincová zo Spoločnosti Williamsovho syndrómu, aké dôležité sú pre hendikepovaných ľudí dary. Keď ministerstvo práce tento návrh predstavovalo, vravelo, že ide o rozumný kompromis. Chcelo dosiahnuť, aby kompenzačné príspevky dostávali naozaj len tí ľudia, ktorí sú na to odkázaní a nie tí, ktorí si peniaze vedia zabezpečiť. Takisto vravelo, že ak by neexistoval žiadny strop, hendikepovaných by mohli firmy načierno zamestnávať a výplaty im dávať formou daru. Ministerstvo práce sa odvoláva aj na to, že v súčasnosti sú pravidlá ešte tvrdšie a od januára sa zmiernia. Dnes sa totiž telesne postihnutým započítavajú do príjmu všetky dary, ktoré dostávajú od firiem či známych. Telesne postihnutí proti tomu bojovali aj petíciou. Žiadna hranica teraz v zákone nie je, po novom to bude spomínaný 12-násobok životného minima. „Nejde o posledné zmeny, ktoré sa týkajú zvyšovania pomoci zdravotne postihnutým a ich rodinám. Plánujeme komplexne prehodnotiť systém, ako sa poskytujú príspevky na kompenzáciu dôsledkov ťažkého zdravotného postihnutia,“ hovorí Veronika Husárová z tlačového odboru ministerstva práce. Tento text ste mohli čítať vďaka tomu, že platíte za obsah. Vážime si to.


Developer rokoval s Vallom o hoteli Kyjev a jeho okolí

Zástupca spoločnosti Lordship sa už stretol aj s novým majiteľom bývalého Priora.

BRATISLAVA. Developer Lordship, ktorý je cez svoju dcérsku spoločnosť SK Centre vlastníkom bývalého hotela Kyjev v Bratislave, rokoval s primátorom hlavného mesta Matúšom Vallom a starostkou bratislavskej mestskej časti Staré Mesto Zuzanou Aufrichtovou. Predseda predstavenstva spoločnosti Lordship Jonathan Jackson s predstaviteľmi samospráv rozoberali budúcnosť časti centrálneho priestoru v Bratislave. Motiváciou majiteľa budovy bývalého hotela Kyjev ku stretnutiu s novým vedením mesta a mestskej časti bola snaha o transparentné riešenie investorských zámerov v centre Bratislavy. Verí, že konečná podoba tohto priestoru by mala vzísť z diskusie so zástupcami Bratislavčanov. Jackson informoval Valla a Aufrichtovú, že sa už dvakrát snažil v spolupráci s mestom o zmenu územného plánu celého bloku 17/9 zóna Dunajská, ktorá by pomohla riešiť súčasný a podľa neho nikomu nevyhovujúci stav. V priebehu posledných 15 rokov, odkedy je budova hotela Kyjev v jeho vlastníctve, však ku zmene neprišlo. "Aj preto sme sa rozhodli postupovať v rámci regulatív súčasného platného územného plánu a zamýšľame budovu bývalého hotela zrekonštruovať v súlade s ním. Na mieste dnešného parkoviska plánujeme realizáciu nového administratívneho objektu," povedal na stretnutí Jackson. Parkovanie by podľa neho zákazníci našli v podzemných garážach. Zároveň by chcel investor v trojuholníku ulíc Rajská a Špitálska, kde je v súčasnosti nefunkčná rampa do podzemia, vytvoriť nové námestie pre Bratislavčanov. To by plynulo nadväzovalo na Kamenné námestie a Námestie SNP, ktoré chce mesto revitalizovať podľa projektu Živé námestie. "Obytné domy, ktoré investor vlastní v priestore Kamenného námestia, by v budúcnosti nahradili byty dizajnovo zapadajúce do zrekonštruovanej zóny. Terajší technický a konštrukčný stav nedovoľuje veľa," spresnil developer. Zástupca spoločnosti Lordship informoval primátora a starostku, že sa už stretol na rokovaniach s novým majiteľom obchodného domu (bývalý Prior) na Kamennom námestí Georgom Trabelssiem. Developer je ochotný sa podieľať na spoločnom postupe s majiteľom obchodného domu a hľadať s ním cestu k rekonštrukcii oboch objektov na Kamennom námestí. "Ak chcú mať obyvatelia Bratislavy funkčný verejný priestor v okolí hotela, je nutné zasiahnuť aj do jeho výzoru. Súčasná fasáda na budove bývalého hotela Kyjev totiž nespĺňa moderné tepelno-izolačné a ďalšie technické kritéria, a preto je potrebné ju pri rekonštrukcii vymeniť," tvrdí investor. Primátor Matúš Vallo podľa developera zdôraznil, že priestor Kamenného námestia je pre hlavné mesto veľmi cenným územím, v ktorom treba riešiť bezpečnosť, kvalitu verejného priestoru a mestotvorné funkcie v úzkej nadväznosti na priľahlé Námestie SNP. V tejto súvislosti hlavné mesto pripraví vstupy do ďalšej diskusie. Mesto má pre územie Kamenného námestia a blízkeho Námestia SNP už víziu, ktorá vychádza z projektu Živé námestie a ktorá by sa mala zhmotniť v pripravovanej urbanisticko-architektonickej súťaži.     gru pop


Brady vyhral piaty Super Bowl, Patriots otočili stratený zápas

New England získal svoj piaty titul v NFL. Rozhodol o tom v historicky prvom predĺžení v Super Bowle.

NRG Stadium, Houston New England Patriots - Atlanta Falcons 34:28 pp (0:0, 3:21, 6:7, 19:0 - 6:0) Body: Freeman, Hooper, Alford a Coleman po 6, Bryant 4 - White 20, Amendola 8, Gostkowski 6 HOUSTON. Hráči New England Patriots získali piaty titul v lige amerického futbalu NFL. V noci na pondelok na NRG Stadium v Houstone pokorili v Super Bowle LI Atlantu Falcons 34:28 po predĺžení. Extra porcia sa v 51-ročnej histórii SB hrala premiérovo, Patriots si ju vynútili napriek tomu, že zaostávali aj o 25 bodov. Rozohrávač Tom Brady a hlavný tréner Bill Belichick boli pri všetkých piatich ziskoch Trofeje Vincea Lombardiho, čím stanovili nové rekordy súťaže na svojich pozíciách. Bradyho štvrtýkrát vyhlásili za Najužitočnejšieho hráča Super Bowlu, aj v tomto ohľade utvoril nové maximum. "Využili sme veľa rôznych schém. Tréneri vždy hovoria, že nikdy neviete, ktorú budete potrebovať v záverečnom zápase sezóny, teraz ich bolo asi tridsať. Ak by akákoľvek hra dopadla inak, aj výsledok by bol odlišný," povedal 39-ročný quarterback. "Keď sme pred dvoma rokmi vybojovali štvrté celkové prvenstvo, povedal som našim fanúšikom, že je najsladšie," vyhlásil majiteľ organizácie Robert Kraft. Odvtedy sa však mnohé udialo a teraz chcem povedať našim priaznivcom, brilantnému realizačnému tímu i úžasným hráčom, že toto je ešte sladšie. Túto noc sú Patriots po piaty raz svetoví šampióni a napĺňa ma hrdosťou, že my všetci sme Patriots," dodal. Priebeh zápasu: Na úvod útočili Patriots, snaženie však trvalo len tri pokusy a na loptu sa ihneď dostali Falcons. Začali na svojej osemyardovej hranici, running back Freeman ich dostal takmer na polovicu. Potom sa ťaženie zastavilo, rozohrávača Ryana obrancovia súpera zložili raz, jeho náprotivok Brady sa následne porúčal na zem dvakrát. Prvá štvrtina uplynula bez skórovania, no wide receiver Edelman naznačil ofenzívny potenciál New England. Po zmene strán stratil running back "patriotov" Blount loptu. Ryan sa premiérovo obrátil na svojho hviezdneho receivera Jonesa, po dvoch úspešných spojeniach predviedol Freeman tri vydarené behy a výsledkom bolo otvorenie skóre, touchdown a potvrdenie - 7:0. Atlanta sa presadila aj z nasledujúceho držania lopty, Ryan našiel Hoopera v konečnej zóne oponenta - 14:0 po potvrdení. Trápenie Patriots pokračovalo, okrem bodov im nepribúdali ani yardy, na to neboli v tomto ročníku zvyknutí. Mizériu znásobila strata lopty v podaní Bradyho, Alford zachytil jeho prihrávku a dobehol až k touchdownu - s potvrdením 21:0. Bradymu sa prvá strata prihodila až v 34. play off zápase, jeho tím sa ocitol v manku, ktoré sa dovtedy nikomu v histórii Super Bowlu nepodarilo zvrátiť. New England prvýkrát zabodovalo až dve sekundy pred polčasom, Gostkowski premenil 41-yardový kop - 21:3. Po prestávke začali na lopte Falcons, z tejto výhody nič nevyťažili a po prvý raz za 21 hier sa porúčali hneď po troch pokusoch. Patriots však zatiaľ nenapĺňali povesť mužstva, ktoré nikdy neradno odpisovať. Ku slovu sa opäť dostal Ryan a doviedol Atlantu k ďalšiemu touchdownu, skóroval Coleman - 28:3 po potvrdení. Pats zabrali až po tejto studenej sprche, ich úvodný touchdown dosiahol White - 28:9, Gostkowski nepotvrdil. Vo štvrtom dejstve sa New England posunulo ku konečnej zóne súpera, ale Bradyho potom dvakrát zložili a Gostkowski musel kopať z 33 yardov - 28:12. Ryan potom prvýkrát zaváhal, nechal si vyraziť loptu z ruky a pustil útočiť protivníka. Patriots to zužitkovali naplno, k touchdownu Amendolu pridali potvrdenie za dva body - 28:20. Falcons mohli odskočiť aspoň na jedenásť bodov po špičkovom zachytení Jonesa, no Patriots ich vytlačili mimo vzdialenosti trojbodového kopu. Tri a pol minúty pred koncom vznikla vzhľadom na vývoj troch štvrtín nečakaná dráma, New England sa posunulo aj zásluhou zdanlivo nemožného zachytenia Edelmana. Patriots búšili, White dal touchdown behom a po dvojbodovom potvrdení bolo vyrovnané - 28:28. Brady mal v tom momente na konte najviac nahádzaných yardov v ére Super Bowlu. V predĺžení začali útočiť "patrioti" a podarilo sa im skórovať z otváracej akcie. Autorom rozhodujúcej šestky bol jeden z hrdinov duelu White - 28:34 pp. Kobe Bryant, bývalý basketbalista: "Päť prsteňov. To sa nedá spľasnúť" Rob Gronkowski, zranená hviezda Patriots: "New England Patriots šampióni Super Bowlu!!!" Dez Bryant, wide receiver Dallasu Cowboys: "Legendárny moment pre číslo 12. Gratulujem." DeMarcus Ware, obranca Denveru Broncos: "Hej, nie je podstatné, ako ho dosiahnete, nič sa nevyrovná prsteňu zo Super Bowlu (alebo piatim ak ste Brady). Neskutočný zápas." Michael Vick, bývalý rozohrávač Atlanty, Philadelphie, NY Jets a Pittsburghu: "Som hrdý Falcon. V Atlante majte vztýčené hlavy." NFL.com: "Patriots zvíťazili v skvostnom Super Bowle." Sports Illustrated: "Legendárny Tom Brady doviedol Pats k najväčšiemu obratu v histórii Super Bowlu a získal piaty titul." ESPN: "Priazeň, a nie hnev, poháňala Toma Bradyho k legendárnemu víťazstvu." USA Today: "Po historickom obrate v Super Bowle sa Brady osamostatnil ako najlepší vôbec." CNN: "Patriots získali Super Bowl rekordným obratom." SB Nation: "Patriots zvíťazili v piatom Super Bowle ťažšou cestou." BBC: "Patriots zaskočili Falcons a získali Super Bowl." ORF: "Patriots napísali dejiny Super Bowlu."


V americkom meste zastavila päťprúdovku kačka. Previedla cez ňu desiatky mláďať

Kačka pravdepodobne nebola matkou všetkých mláďať.

NEW YORK. Kačka previedla niekoľko desiatok káčat cez rušnú päťprúdovú cestu v americkom meste Biddeford. Kŕdeľ spôsobil dopravnú zápchu. Neobvyklý zástup 45 káčat previedla matka v dvoch skupinách. Len posledné dve mláďatá s prechodom dlho váhali, ale čakajúci vodiči trpezlivo počkali do konca nevídaného defilé. Podľa miestnej televízie WCSH-TV sa doprava zastavila v oboch smeroch a vodiči napäto sledovali predstavenie z úctivej vzdialenosti. Všetky kačky sa na druhú stranu dostali bezpečne, uviedla televízia v komentári k "najdojemnejšej dopravnej zápche na svete". Podľa amerických zoológov zrejme neboli všetky káčatá potomkami kačice, ktorá ich previedla cez cestu. Niektoré druhy vtáctva vraj v prípade takého rozsiahleho kŕdľa združujú mláďatá do skupín, aby bolo ľahšie sa o ne postarať.


Severná Kórea prepustila austrálskeho študenta. Tvrdí, že nebol špiónom

Pchjongjang študenta obvinil so špionáže.

SOUL. Austrálsky študent, ktorého minulý týždeň prepustila Severná Kórea, v utorok poprel, že by bol v čase svojho pobytu v KĽDR špiónom. Informuje o tom agentúra AFP. Aleka Sigleyho (29) prepustila minulý týždeň Severná Kórea po tom, ako ho niekoľko dní zadržiavala. Pchjongjang následne študenta obvinili so špionáže, respektíve šírenia propagandy zameranej proti KĽDR na internete. "Tvrdenie, že som špión je (pomerne zjavne) nepravdivé," napísal Sigley na Twitteri. V jednom z ďalších príspevkov zase dodal, že "duševne i fyzicky" je v poriadku. "Stále ma veľmi zaujíma Severná Kórea a chcem pokračovať v akademickom výskume a ďalšej práci spojenej s touto krajinou. Momentálne však túto krajinu nemám v pláne navštíviť, prinajmenšom nie v krátkodobom horizonte," priblížil. Sigley sa prestal z KĽDR rodine hlásiť pred zhruba dvoma týždňami, čo vyvolalo obavy o jeho život. Mladíka uplynulý štvrtok napokon prepustili a z KĽDR odletel do Japonska. O Sigleyovom prepustení z väzenia v KĽDR informoval austrálsky premiér Scott Morrison. Dôvod, pre ktorý severokórejský režim Sigleyho zatkol, neuviedol. Za pomoc sa poďakoval švédskej diplomacii, ktorá Sigleyho prepustenie pomohla zabezpečiť. Severokórejské médiá o dva dni na to informovali, že Sigley bol špiónom. "Úprimne sa priznal, že (u nás) špehoval zhromažďovaním našich interných informácií a ich zdieľaním s ostatnými. Žiadal nás o odpustenie za porušovanie našej suverenity," uviedla v sobotu oficiálna severokórejská agentúra KCNA. Sigley študoval modernú kórejskú literatúru na Univerzite Kim Ir-sena v Pchjongjangu, ako sa píše na jeho účte na Twitteri. Patril medzi malý počet západných študentov žijúcich v Severnej Kórei. Založil aj cestovnú kanceláriu, ktorá sprevádza západných turistov po tomto totalitnom komunistickom štáte. Severnú Kóreu v minulosti obviňovali, že zadržiava občanov západných štátov aj za menšie priestupky a využíva ich s cieľom dosiahnuť medzinárodné ústupky. Niektorých ľudí pritom pre obvinenia zo špionáže zadržiavali i viacero rokov.


Samosprávy sú podľa Združenia miest na horúčavy pripravené

Samosprávy zvyšujú aj monitoring obecných lesov z dôvodu rizika požiarov.

BRATISLAVA. Napriek tomu, že prvý letný deň bude až 21. júna, mestá a obce už teraz reagujú na horúce počasie, napríklad kropením ciest, verejných priestranstiev či prevádzkou fontán. Ako zdôraznil hovorca Združenia miest a obcí Slovenska (ZMOS) Michal Kaliňák, tieto opatrenia znižujú prašnosť, zvlhčujú vzduch a znižujú tak záťaž z tepla. „Počasie má svoj podiel na výdavkoch v rámci zabezpečovania verejnoprospešných činností aj v poskytovaní konkrétnych sociálnych služieb,“ konštatoval Kaliňák.Samosprávy popri prevádzke pitných fontán a klasických fontán, ktoré ionizujú vzduch, nasadzujú do prevádzky kropiace vozidlá, ktoré znižujú prašnosť a zvlhčujú vzduch. Pozornosť sústreďujú najmä na zavlažovanie parkov a kvetinových záhonov. Postupne na verejných priestranstvách rozmiestňujú aj rozprašovače vody. Na letné horúčavy reagujú i zvyšovaním pitného režimu pre seniorov vo svojich sociálnych zariadeniach a zvyšujú monitoring obecných lesov z dôvodu rizika požiarov. Okrem toho upravujú aj úradné hodiny, keďže vo vzťahu k zamestnancom mestských a obecných úradov majú povinnosť skrátiť pracovný čas v prípade horúčav.


Vanessa Pútiková z kauzy zariadenia Iris priznala vinu

Pútiková sa vydávala za zdravotnú sestru.

BRATISLAVA. Falošná zdravotná sestra, 18-ročná Vanessa Pútiková z okresu Malacky, obžalovaná v kauze zariadenia pre seniorov Iris, urobila vo štvrtok pred samosudcom Okresného súdu Bratislava I vyhlásenie o vine, a teda priznala vinu. O tom, či súd prijme vyhlásenie, sa bude rozhodovať v piatok. Dôvodom je, že spoluobžalovaný Ivan Biháry sa vyjadrí o vine v piatok. Samosudca vo štvrtok otvoril proces s obžalovanými Ivanom Bihárym a Vanessou Pútikovou, ktorí v zariadení pre seniorov Iris v Bratislave na Heydukovej ulici mali podávať jeho klientom rôzne lieky a liečivá, pričom nemali na takéto úkony odbornú spôsobilosť. Išlo o lieky proti bolesti, antidepresíva a iné. Viacero seniorov záhadne zomrelo a tri telá museli exhumovať. Na proces sa dostavilo približne 16 poškodených, sedem z nich nepožadovalo finančnú ujmu a zvyšní zase odškodnenie od 700 až po 30.000 eur. Na úvod hlavného pojednávania odmietli tak dozorový prokurátor Krajskej prokuratúry v Bratislave Michal Šúrek, ako aj obaja obžalovaní uzavrieť dohodu o vine a treste. Pútiková je podľa neoficiálnych informácií vzdialená príbuzná známeho priekopníka organizovanej trestnej činnosti v Bratislave.


Hľadanie trvalo dvanásť dní. Fanúšikovia rozhodli o mene maskota na MS

BRATISLAVA. Oficiálnym maskotom hokejových majstrovstiev sveta 2019 na Slovensku (10. - 26. mája 2019) bude Macejko. O mene medveďa s bačovským opaskom a pastierskym klobúkom rozhodli fanúšikovia v internetovom hlasovaní na oficiálnej facebookovej stránke šampionátu. Presne dvanásť dní trvalo hľadanie mena pre medveďa, maskota MS 2019. Celkovo hlasovanie zaznamenalo veľkú pozornosť. Fanúšikovia v prvej fáze navrhovali meno pre maskota, pričom oslovených bolo takmer 450-tisíc ľudí, v druhej hlasovali za jeden z dvoch vybraných návrhov (dosah vyše 210.000 fanúšikov). V II. kole priamo odovzdalo svoj hlas na facebooku MS jednotlivým návrhom skoro 11.000 fanúšikov. Víťazné meno Macejko získalo od ľudí 7169 hlasov, za alternatívne pomenovanie Juro hlasovalo 3577 ľudí. "Teší nás, že sme spoločne dokázali nájsť meno pre nášho maskota. Bol to najprijateľnejší spôsob výberu pomenovania, rozhodli o tom tí najkompetentnejší - fanúšikovia," uviedol v tlačovej správe šéf organizačného výboru MS Igor Nemeček. Autorom mena pre oficiálneho maskota je Matej Drinka z Borského Svätého Mikuláša. Jeho návrh uspel v súťaži, ktorú vyhlásil organizačný výbor MS 2019 v polovici augusta. Medveď Macejko sa už o niekoľko mesiacov objaví aj na slovenských zimných štadiónoch počas prípravných zápasov slovenských hokejových reprezentantoch pred šampionátom v Bratislave a Košiciach. "Máme vizuálnu podobu, meno, teraz už môžeme pokojne pracovať na zhmotnení oficiálneho maskota. Cieľom je ho ľuďom odprezentovať ešte pred začiatkom majstrovstiev sveta. Zároveň sa potešia aj tí najmenší. Samozrejmosťou bude medveď Macejko, ako jeden z najžiadanejších suvenírov, v oficiálnych fanshopoch šampionátu," povedal marketingový riaditeľ majstrovstiev Vladimír Janček.


Kaufland mení predajne. Pozrite sa, ako budú vyzerať

BRATISLAVA. Idete do obchodu len po chlieb, ale aby ste si ho zobrali z pultu a zaplatili, musíte prejsť takmer celú predajňu. Ide o osvedčený marketingový trik obchodov, aby zákazníka donútili prejsť viacerými uličkami v predajni. Zákazníka často zaujme aj tovar, ktorý neplánoval kúpiť a minie tak viac peňazí. Predajne Kauflandu by sa mali postupne zmeniť a zákazníci by v nich mali mať možnosť voľnejšieho pohybu. Nemecká sieť už začala s prestavbou niektorých svojich pobočiek a postupne plánuje meniť ďalšie. Zmenila už pobočku v Bratislave v Podunajských Biskupiciach, v Dunajskej Strede, Prievidzi, Rimavskej Sobote a Malackách. „Cieľom modernizácie bolo zvýšenie komfortu a kultúry predaja, ku ktorému patrí napríklad zníženie maximálnej výšky regálov, zriadenie oddelenia s tovarom na malý rýchly nákup, ako aj zvýšenie voľnosti pohybu pre zákazníkov,“ informuje Monika Langová z komunikačného oddelenia Kauflandu. Analytik agentúry pre prieskum trhu Terno Ľubomír Drahovský vysvetľuje, že Kaufland chce svojimi krokmi zvýšiť komfort ľudí pri nákupoch a zvýšiť prehľadnosť predajne. „Ľudia už majú svoj obľúbený sortiment v predajni, na ktorý si zvykli a ktorý sa osvedčil. Reťazec chce teraz zrejme zvyšovať tržby cez zvyšovanie komfortu nákupu,“ hodnotí Drahovský. Kaufland je momentálne s veľkosťou tržieb až na treťom mieste. Podľa portálu www.indexpodnikatela.sk sa vlani na Slovensku darilo (výsledky zverejnili v októbri) z hľadiska tržieb a zisku najviac Tescu, ktorého tržby dosiahli 1,338 miliardy eur. Na druhom mieste je Lidl s tržbami viac ako 977 miliónov eur. V tesnom závese je Kaufland s takmer 925 miliónmi eur. Zmenou predajní prechádza už od minulého roka aj Lidl, ktorý má s Kaulfandom rovnakého nemeckého vlastníka. Aj predajne Lidla majú širšie uličky, sú tiež vzdušnejšie a presvetlenejšie. Vybavené majú byť aj pokročilými technológiami, ako je napríklad spätné získavanie tepla z chladiarenských a mraziarenských zariadení. Drahovský vraví, že premenou by mali v rámci konkurenčného boja čoskoro prejsť všetky obchodné reťazce. A to tak, aby poskytli zákazníkovi väčší komfort pri nakupovaní. Trendom sa v súčasnosti podľa neho stávajú napríklad samoobslužné pokladne, ktoré ako prvý na Slovensko predstavil reťazec Tesco. Minulý rok pribudli napríklad aj v predajniach COOP Jednota. V budúcnosti očakáva, že obchody zainvestujú aj do lepšieho osvetlenie, vďaka ktorému tovar viac vynikne.


Rím sa plánuje odvolať proti sťahovaniu liekovej agentúry do Holandska

Pravdepodobnosť zmeny rozhodnutia umiestnenia agentúry je malá.

RÍM. Talianska vláda podá odvolanie proti rozhodnutiu EÚ o presťahovaní Európskej agentúry pre lieky (EMA) do Amsterdamu, uviedol v utorok primátor talianskeho mesta Miláno. Milánsky primátor Giuseppe Sala v rozhovore pre rozhlasovú stanicu Radio 102.5 dodal, že záležitosť konzultoval s premiérom Paolom Gentilonim. "Povedal som mu: Počujte, je čas vyraziť do útoku... nepochybne sa to stane - odvolanie bude podané," vyhlásil Sala, pričom však uznal, že pravdepodobnosť zrušenia rozhodnutia o presťahovaní EMA do Amsterdamu "nie je príliš vysoká, ale musíme to vyskúšať". Agentúra DPA informovala, že nemenovaný vládny zdroj potvrdil podanie spomínaného odvolania na Európskom súdnom dvore (ECJ). Politico dodal, že ECJ do utorka 14.00 h SEČ takéto odvolanie nedostal. Zdroj, ktorý si neželal byť menovaný, pre DPA uviedol, že odvolanie "sa zdá byť náležité po včerajšej správe" týkajúcej sa budov, ktoré majú EMA v Amsterdame slúžiť ako jej sídlo. Zdroj dodal, že Európsky súdny dvor by mal overiť, či je možné považovať rozhodnutie o sídle EMA za právoplatné vzhľadom na "neúplné informácie o ústredí agentúry". Holandská vláda totiž v pondelok uviedla, že nové kancelárie v Amsterdame pre EMA nebudú pripravené do novembra 2019, pričom však k brexitu - odchodu Británie z EÚ - dôjde v marci 2019. Holandské orgány preto zriadili dočasný úrad, ktorý podľa výkonného riaditeľa EMA Guida Rasiho "nie je ideálny". Portál EU Observer dodal, že Holandsko pri prezentácii svojej ponuky pre sídlo EMA uviedlo, že nová administratívna budova EMA sa buduje od základov a bude ukončená do apríla 2019. Rasi poznamenal, že v dočasnej budove budú zamestnanci mať iba polovicu priestoru, ako majú teraz v Londýne. Spresnil, že "plne funkčnú budovu potrebujeme 1. januára 2019, aby sme postupne presunuli našich zamestnancov z Londýna do Amsterdamu do 30. marca 2019, keď Spojené kráľovstvo opustí EÚ. To znamená, že aj keď tieto dočasné priestory nie sú ideálne, je to z hľadiska aktuálnych časových limitov najlepšia možnosť," poznamenal. Predstavitelia talianskej vlády využili práve toto Rasiho vyhlásenie v nádeji, že Miláno tak dostane druhú šancu, konštatovala agentúra DPA. Euroúradníci v Bruseli sú však skeptickí ohľadom talianskych šancí na opätovné otvorenie problému. "Rozhodnutie bolo prijaté a platí," uviedol hovorca Európskej komisie Margaritis Schinas. EMA so sídlom v Londýne sa pokladá za "klenot" medzi viac ako štyridsiatkou špecializovaných agentúr Európskej únie. EMA má zhruba 900 zamestnancov na plný úväzok a hrá dôležitú úlohu pri schvaľovaní nových liekov na trh EÚ. Agentúra začala svoju činnosť v roku 1995 a do jej portfólia patrí vedecké hodnotenie, dohľad a monitorovanie bezpečnosti liekov v európskom bloku. O agentúru EMA sa pôvodne uchádzalo 19 členských krajín Únie vrátane Slovenska.


Šesťročný poľský chlapec zachránil trojročné dieťa, ktoré skočilo z okna

VARŠAVA. Šesťročný chlapec na juhu Poľska chytil trojročné dieťa, ktoré vyskočilo z okna, zatiaľ čo jeho príbuzní zaspali pod vplyvom alkoholu. Maciek pre poľskú TVN24 s úsmevom na tvári ukázal okno nachádzajúce sa približne tri metre nad zemou, z ktorého chlapček v pondelok skočil. Prípad sa stal v meste Czechowice-Dziedzice. Maciek sa vonku hral s iným kamarátom, keď zazreli malého Kordiana, ako lezie von oknom. Statočný záchranca ho napokon chytil. Následne privolali políciu, ktorá našla jeho matku a starého otca spať. Obaja boli opití. O Kordiana sa v súčasnosti stará jeho teta. Hovorkyňa miestnej polície pre TVN24 v stredu vyhlásila, že Macieka za jeho hrdinský čin ocenia.


Českí poslanci rokujú o návrhu ústavnej žaloby na prezidenta Zemana

Za žalobu by sa muselo postaviť 120 poslancov, aby sa ňou súd začal zaoberať.

PRAHA. Česká Poslanecká snemovňa začala vo štvrtok rokovať o ústavnej žalobe na prezidenta Miloša Zemana pre hrubé porušenie ústavy. Aby sa ústavnou žalobou zaoberal Ústavný súd, muselo by za ňu hlasovať 120 poslancov. Už vopred je však takmer isté, že žaloba nemá šancu na úspech. V snemovni má Zeman podporu poslancov ANO, ČSSD, KSČM a SPD, uviedol spravodajský server iDNES.cz. Český Senát schválil ústavnú žalobu na prezidenta Zemana v júli. Návrh žaloby pripravil senátor Václav Láska z hnutia Senátor 21, pričom dokument podpísalo aj jeho 36 kolegov z ODS, strany Starostovia a nezávislí, KDU-ČSL, pričom z koaličnej ČSSD sa pripojil aj senátor Jiří Dienstbier. "Touto žalobou sa rieši systematické porušovanie ústavy prezidentom," uviedol Láska, ktorý pred poslancami snemovne rekapituloval Zemanovo počínanie, ktorým podľa neho i väčšiny členov hornej komory parlamentu prezident išiel proti ústave a ústavný súd by tak mal rozhodovať o tom, či Zeman stratí mandát. "Je to po prvý raz, keď Poslanecká snemovňa prerokúva žalobu proti prezidentovi. Je to historický okamžik," vyhlásil predseda snemovne Radek Vondráček z hnutia ANO. Ústavná žaloba by mala byť podľa neho veľmi výnimočná a určená pre prípady, ako keď Emil Hácha v roku 1939 odovzdal moc okupantom. "Prezident Zeman nerobí nič iné, ako už skôr Václav Klaus a Václav Havel," obhajoval prezidenta šéf SPD Tomio Okamura. Pripomenul, že prezidenta v priamej voľbe volilo viac ako 2,8 milióna občanov a má tak podľa neho výrazne silnejší mandát než senátor Láska, ktorý ústavnú žalobu inicioval a ktorého volilo dvestodvadsaťkrát menej ľudí. Senátori Zemanovi prostredníctvom žaloby vyčítali tzv. osem prehreškov. Prekážala im napríklad neochota prezidenta odvolať z postu ministra kultúry Antonína Staňka z ČSSD. V rozpore s ústavou bola okrem iného podľa senátorov aj Zemanova neochota vymenovať za ministra zahraničných vecí Miroslava Pocheho tak, ako to požadovala ČSSD. Zeman prostredníctvom svojho hovorcu Jiřího Ovčáčka odkázal, že daná ústavná žaloba je mimoriadny právny paškvil.


Rusko o zostrelenom lietadle klamalo. Dôkazy si vymysleli

Pred dvoma rokmi ukázalo ministerstvo obrany zábery z radaru dokazujúce vinu Ukrajiny. Tento týždeň už zábery vyzerali inak.

MOSKVA, BRATISLAVA. Pár dní po tom, čo sa v júli 2014 nad východom Ukrajiny zrútilo lietadlo malajzijských aeroliniek MH17, zorganizovalo ruské ministerstvo obrany tlačovú konferenciu. Poručík Andrej Kartapolov na nej povedal, že ohľadom pádu lietadla vzniklo veľa konfliktných informácií a Rusko preto prinieslo dôkazy. Mapy, satelitné snímky aj videá však podľa vyšetrovateľskej skupiny Bellingcat boli nepravdivé – aktivistom sa podarilo zistiť, že video natočili na inom mieste, ako tvrdí ministerstvo, a že obrázky z radaru nezodpovedajú realite. Okrem iného vtedy ruské ministerstvo tvrdilo, že podľa radaru sa k zostrelenému lietadlu blížil ukrajinský stíhací bombardér Su-25. Tvrdili aj to, že po rozlomení lietadla radar ukrajinský stroj zaregistroval. Teraz sa ruské ministerstvo usvedčilo samé. Tri dni pred tým, ako medzinárodný tím vyšetrovateľov zverejnil v stredu nové výsledky vyšetrovania, označujúce za vinníkov zostrelenia lietadla Rusov, malo ruské ministerstvo obrany tlačovú konferenciu opäť. Tento krát už z dôkazov zmizlo údajné ukrajinské lietadlo a Rusi žiadny stroj Su-25 nespomínali. Podľa portálu Bellingcat Rusko prezentovalo aj zábery z radarov, ktoré sú iné od tých prezentovaných v júli 2014. „Je jasné, že 21. júla 2014, len pár dní po tom, čo bolo na Ukrajine zabitých 298 ľudí, prezentovalo ruské ministerstvo obrany svetu sériu jasne vyfabrikovaných dôkazov a tvrdení,“ hovorí Eliot Higgins z projektu Bellingcat.


Paríž a Rím chcú pracovať na vyriešení krízy v Líbyi

Kríza podľa Francúzska a Talianska nemá vojenské riešenie.

RÍM. Francúzsko a Taliansko budú pracovať na "iniciatívach" pre Líbyu, pretože kríza nemá vojenské riešenie, informovali v piatok ministri zahraničných vecí oboch krajín. "Neexistuje vojenské riešenie na vyriešenie zložitých politických otázok v Líbyi," povedal taliansky minister zahraničia Enzo Moavero Milanesi novinárom po stretnutí so svojím francúzskym partnerom Jeanom-Yvesom Le Drianom v Ríme, uviedla agentúra AFP. "Kríza by sa mohla stať nebezpečnou, sú tam prvky zhoršenia," varoval zas Le Drian. Francúzsko a Taliansko preto úzko spolupracujú na tejto otázke, pretože "v Líbyi sa nemôže dosiahnuť pokrok bez pevnej francúzsko-talianskej dohody", povedal Le Drian. Dodal, že nedávne rozpory medzi Rímom a Parížom sú už "za nami". Ministri neuviedli podrobnosti o "iniciatívach", len dodali, že čoskoro sa uskutoční stretnutie francúzskych a talianskych diplomatov a ďalších krajín s priamym záujmom o líbyjskú krízu. Viac ako 200 mŕtvych a 900 zranených si už vyžiadala ofenzíva samozvanej Líbyjskej národnej armády (LNA) pod velením poľného maršala Chalífu Haftara, ktorá sa začala 4. apríla 2019 s cieľom ovládnuť Tripolis - hlavné mesto Líbye. V Tripolise sídli líbyjská medzinárodne uznaná vláda národnej jednoty, ktorej autoritu odmieta akceptovať konkurenčná vláda sídliaca v meste Tobruk na východe krajiny. Haftar podporuje práve túto vládu z Tobruku.


Sirup z plodov bazy čiernej

Na jeseň sa z bazy dajú použiť aj plody.

2 kg plodov bazy čiernej 1 citrón 2 l vody 1 celá škorica 5 klinčekov 2 kg kryštálový cukor Do hrnca vložíme umyté plody bazy bez stoniek a zalejeme ich vodou. Pridáme škoricu, klinčeky a varíme päť - desať minút. Odstavíme z ohňa a v horúcej zmesi rozpustíme cukor. Celú zmes precedíme cez gázu a varíme ďalších 15 - 20 minút. Na záver pridáme šťavu z citróna a ešte horúcim sirupom plníme sterilizované fľaše. Ak ste na začiatku leta premeškali kvety bazy čiernej, ešte stále nie je neskoro. Z bazy sa dajú použiť nielen kvety, z ktorých sa po krátkom kvasení robí sirup či čerstvá limonáda, ale aj listy a na jeseň čierne plody, podľa ktorých je pomenovaná. Roztlačené listy majú hojivý účinok pri prikladaní na rany alebo bolestivé kĺby. Z bobúľ sa varí sirup, džem, ale aj likér. Podľa príručiek má baza čierna antioxidačné účinky, pôsobí ako antibiotikum a produkty z nej sa odporúčajú pri chrípke či kašli.


Na Mlynských nivách začínajú stavať podzemný kruhový objazd

Developer HB Reavis v rámci výstavby zrekonštruuje aj ulicu.

BRATISLAVA. Na ulici Mlynské nivy v Bratislave začína developer HB Reavis v rámci rozsiahlej rekonštrukcie ulice s výstavbou podzemného kruhového objazdu. Vodiči musia počítať s dopravnými obmedzeniami a od tohto týždňa bude možné vojsť do Továrenskej ulice iba z jednej strany, prejazd ulicou nebude možný. TASR o tom informoval investor. Továrenská ulica bude slepá a vjazd do nej bude možný iba od Dostojevského radu a Čuleňovej ulice. "Odbočenie z ulice Mlynské nivy nebude možné. Toto obmedzenie bude trvať približne do začiatku decembra," spresnil developer. Spoločnosť HB Reavis, ktorá v Bratislave stavia novú autobusovú stanicu, začala od mája s celkovou rekonštrukciou ulice Mlynské nivy. Rozdelená je na viacero fáz, k celkovej uzávere ulice nedôjde. Obnova je vyčíslená predbežne na 24 miliónov eur, investor ju zrealizuje na vlastné náklady. Počiatočné fázy by mali byť ukončené počas tohtoročnej jesene. Nový bulvár by mal byť k dispozícii pre obyvateľov i návštevníkov Bratislavy na jeseň 2019.


Danko je vďačný Plavčanovi, že napĺňa víziu reformy školstva

Strana SaS však hovorí, že v školstve nenastali žiadne zásadné zmeny.

BRATISLAVA. Súčasný minister školstva Peter Plavčan (nom. SNS) napĺňa víziu reformy školstva a postupnými krokmi v rámci koalície presadzuje veci. Uviedol to predseda Národnej rady SR a predseda SNS Andrej Danko, ktorý v stredu navštívil ministerstvo školstva v rámci ročného odpočtu práce. "Chcel by som sa verejne poďakovať ministrovi Plavčanovi, že napĺňa víziu koaličnej dohody, že napĺňa víziu reformy školstva a že postupnými krokmi v rámci koalície presadzuje veci, ktoré presadiť dokážeme," uviedol Danko. Ocenil napríklad zvýšenie platov učiteľov, ale aj pripravovaný projekt školských autobusov, ktorý realizuje rezort školstva v spolupráci s ministerstvom dopravy a vnútra. "Základným princípom našej politiky je silnejšia ruka štátu vo vzdelávacích procesoch," zdôraznil Danko. Predseda parlamentu osobitne vyzdvihol reformu v oblasti športu, kde sa podľa neho docielilo transparentnejšie vynakladanie finančných zdrojov. S ministrom dnes dohodli aj vyčlenenie osobitných peňazí pre športy. V sume okolo 15 miliónov eur chcú realizovať výzvy na rekonštrukcie drobných investícií, ako napríklad oprava šatní na štadiónoch. Minister školstva považuje za najdôležitejšie úspechy minuloročné zvýšenie platov učiteľov a zakotvenie pravidelného zvyšovania platov v ďalších rokoch. Ďalším úspechom je podľa neho príprava reformy školstva, ktorej znenie predstavili v stredu dopoludnia. Rezort školstva podľa jeho slov pripravuje viacero projektov zameraných na kultúrnu, vzdelávaciu a športovú oblasť. Od nového školského roku chce napríklad intenzívnejšie podporiť športové olympiády. Podľa poslanca a tímlídra strany SaS pre oblasť školstva Branislava Gröhlinga minister Plavčan premrhal svoj prvý rok vo svojom rezorte a nepresadil žiadne reformné rozhodnutia. Gröhling hodnotí prvý rok v školstve pod novým vedením ako váhavý, ministra ako bojazlivého, ktorý nepreukázal rozhodnosť a energiu dosiahnuť v školstve zlepšenie. „V školstve nenastali žiadne zásadné zmeny, ani nevidieť, že by sa chystali konkrétne zmeny, ktoré majú presný termín, a na ktoré má minister financie. Od mnohých cieľov, ktoré si minister vytýčil, napokon aj upustil. Nepresadil optimalizáciu siete škôl, zmenu financovania škôl či zmenu obsahu vzdelávania," uviedol.  Plavčan si podľa Gröhlinga zadefinoval problémy, ale okamžite od nich ustúpil a podporil tak fungovanie chronicky chorého systému bez toho, aby riešil akútne problémy. „Stále sa hovorí o tom, že v školstve nie je dosť financií, ale nevideli sme žiadne snahy zlepšiť a zefektívniť fungovanie systému, aby sa našlo viac financií na systémové zlepšenia a aby sme zabezpečili kvalitné a plnohodnotné vzdelávanie na našich školách. Tento rok bol na reformné rozhodnutia a zmeny chudobný," povedal Gröhling. Podľa tímlídra SaS pre školstvo je pozitívom, že tím expertov vytvoril reformný dokument, ktorý však nie je prácou samotného ministra školstva. „Zároveň iba tvorbe dokumentu sa venovalo ministerstvo celý rok. A keďže sme dodnes od ministra školstva nevideli snahu niečo meniť, pochybujem, že sa mu podarí ciele svojej reformy naplniť," dodal Gröhling.


Rusko opäť pohrozilo recipročným vyhostením amerických diplomatov

USA a Rusko obnovili rozhovory na vysokej úrovni s cieľom vyriešiť niektoré problémy.

MOSKVA. Moskva opäť v utorok varovala Spojené štáty, že by mohla vyhostiť ich diplomatov a zatvoriť niektoré americké objekty v Rusku, ak Washington znovu neotvorí dve ruské rekreačné zariadenia z čias studenej vojny nachádzajúce sa v USA. Informovala o tom agentúra AP. Spojené štáty a Rusko obnovili v pondelok rozhovory na vysokej úrovni s cieľom vyriešiť niektoré problémy, ktoré pretrvávajú vo vzťahoch oboch krajín. Ruské ministerstvo zahraničných vecí po najnovšom kole rozhovorov uviedlo, že si "vyhradzuje právo na recipročné opatrenia", ak Washington nevráti Rusku zariadenia, ktoré sú jeho majetkom. V reakcii na správy o ruskom zasahovaní do vlaňajších amerických prezidentských volieb administratíva predchádzajúceho prezidenta Baracka Obamu vyhostila 35 ruských diplomatov. Zatvorila tiež dve ruské rekreačné zariadenia, ktoré boli podľa Obamu využívané na účely špionáže.


Poslanci zjednodušili čerpanie eurofondov

Zmeny umožnia dvojkolový systém posudzovania žiadostí.

BRATISLAVA. Zjednodušenie čerpania eurofondov a zníženie administratívy je zámerom novely zákona o príspevku poskytovanom z európskych štrukturálnych a investičných fondov, ktorý v stredu schválil parlament. Zmeny umožnia dvojkolový systém posudzovania žiadostí o nenávratný finančný príspevok, zjednodušenie vykazovania výdavkov, ako aj zabezpečenie väčšinového zastúpenia mimovládneho sektora v monitorovacích výboroch operačných programov.Tieto opatrenia sú predpokladom riadneho a včasného čerpania finančných prostriedkov Európskej únie v programovom období 2014 - 2020. Novela zákona o eurofondoch nadobudne účinnosť 1. júna tohto roka namiesto pôvodne plánovaného 1. mája, okrem dvoch bodov s účinnosťou od 1. januára 2018.Poslanci schválili aj pozmeňujúci návrh poslancov Ondreja Dostála a Renáty Kaščákovej (obaja SaS), aby sa aj údaje z Informačného systému pre riadenie, kontrolu a monitorovanie Európskeho poľnohospodárskeho fondu pre rozvoj vidieka zverejňovali rovnakým spôsobom a v rovnakom rozsahu, ako sa v rámci novely majú zverejňovať údaje z informačného monitorovacieho systému. Cieľom pozmeňujúceho návrhu je zabezpečiť rovnakú dostupnosť informácií o eurofondoch pre verejnosť aj v oblasti poľnohospodárstva a rozvoja vidieka."Navrhovanou úpravou sa reflektujú potreby implementačnej praxe, a to najmä v otázkach finančného riadenia, vysporiadania finančných vzťahov, v oblasti definícií pojmov a doplnenia nastavenia existujúcich právnych vzťahov," informoval poslancov počas rokovania o tomto bode v stredu ráno podpredseda vlády pre investície a informatizáciu Peter Pellegrini (Smer). "Návrh zákona zároveň upravuje nástroje na zjednodušenie a zefektívnenie procesu implementácie. Medzi hlavné patrí najmä návrh systému zjednodušeného vykazovania výdavkov a úprava dvojkolového procesu schvaľovania projektov. Obidva tieto nástroje majú potenciál priniesť zásadné zníženie administratívnej záťaže tak pre žiadateľov o nenávratný finančný príspevok, ako aj pre samotné riadiace orgány," dodal vicepremiér.


KOMERČNÝ OBSAHLast minute tipy: Užite si Kubu naplno

Vyberáte si dovolenku na Kube? Máme pre vás pár tipov na hotely a zábavu, ktorá vás tam čaká.

Tento článok bol pripravený v spolupráci s portálom dovolenka.sme.sk. V októbri končí na Kube nepríjemné obdobie dažďov a jej krásy sa stávajú pre turistov ešte lákavejšie. Ako turistická oblasť v severnej časti Karibiku má čo ponúknuť pre milovníkov pláží a vodných športov. Kuba nesklame ani vnútrozemím, kde panuje očarujúca exotická príroda. Svoju jedinečnosť odhaľuje turistom na každom kroku. K nezabudnuteľným zážitkom z Kuby patrí aj typická atmosféra, mestá, mestečká a všadeprítomná kubánska kultúra. Máte pocit, akoby sa tu čas pred niekoľkými desiatkami rokov zastavil. Ak vás Kuba láka a chcete ju zažiť na vlastnej koži, pozrite si hotely, ktoré na Kube odporúčame. Hotel Brisas del Caribe(3*+) je vynikajúcou voľbou pre rodiny s deťmi. Hotel je situovaný priamo na jednej z najkrajších piesočných pláží a ponúka pre hostí s deťmi špeciálny program, bohatý výber organizovanej zábavy a hier. Samozrejmosťou je krásne detské ihrisko a detský bazén. Vzdialenosť hotela od letiska je 30 km. Do centra mesta vzdialeného iba 8 km sa dostanete aj dlhšou prechádzkou. Hotel je obklopený rozsiahlou palmovou záhradou, ktorá poskytuje dostatok priestoru pre oddych a relax. Pláž je doslova vynikajúca a poskytuje bohaté možnosti rôznych športov a aktivít. Miestni poskytovatelia ponúkajú aj potápanie a rybolov na otvorenom mori. Širšie okolie hotela je ideálne aj na turistiku a cykloturistiku. Hotel Coralia Club Playa de Oro(4*) je obľúbený komplex pre rodinnú dovolenku. Každému ponúka zábavu aj oddych na piesočnej pláži. V ponuke nájdete vodné lyžovanie, plachtenie, surfovanie, jazdu na kajaku alebo vodnom bicykli. Priamo v komplexe je potápačské centrum a pobrežie ponúka výborné podmienky pre potápanie a šnorchlovanie. Pre dokonalý dovolenkový relax možno využiť saunu a ďalšie wellness služby. Hosťom je k dispozícii aj internetové pripojenie a zdravotná služba. Hotel Royal Hicacos Resort & Spa(5*) je luxusný rezort určený iba dospelým. Ubytovanie je podmienené vekom 18+. Hotel sa nachádza na bielej pieskovej pláži, asi 40 km od letiska. Centrum letoviska Varadero s množstvom obchodov je vzdialené 14 km. Hostia si môžu v hoteli Royal Hicacos Resort & Spa(5*) užiť luxusnú dovolenku spojenú s aktívnou zábavou a unikátnou gastronómiou. Okrem vodných športov a plážovej zábavy je k dispozícii disko bar, päť rôznych barov, amfiteáter a rôzne animačné programy, vrátane živej hudby. Hotel Melia Varadero(4*+) sa nachádza priamo na pieskovej pláži a je vhodný pre všetky vekové skupiny. Unikátom hotela je skalná plošina na pláži, pričom pláž má pozvoľný vstup do mora a ponúka široké možnosti zábavy. Počas dovolenky si môžete užiť vodné športy, turistiku a cykloturistiku do okolia, jazdu na koni alebo zábavu v interiérových herňách. Priamo v hoteli nájdete aj nákupnú arkádu, lekársky servis a ďalšie služby ako kaderníctvo. Centrum letoviska s obchodmi, reštauráciami a zábavnými podnikmi je vzdialené iba 7,5 km a v blízkosti hotela sa nachádza aj golfové ihrisko. Hotel Iberostar Varadero(5*) sa nachádza priamo na pieskovej pláži asi hodinu cesty z letiska. Hotel je vhodný pre všetky vekové kategórie a ponúka komfortné ubytovanie prispôsobené potrebám hostí. K dispozícii je diskotéka, bary, obchody aj lekárska služba. Rodinné ubytovanie sa nachádza v blízkosti vodného parku a miniklubov pre deti. Tiež je k dispozícii detský bazén, ihrisko a stráženie detí. SPA ubytovanie je situované vedľa wellness centra. Hostia majú k dispozícii vhodné vybavenie a voľný prístup k službám. Dovolenkové rozptýlenie si možno vybrať zo širokej ponuky vodných športov a ďalších aktivít. Je tu možnosť jazdy na koni, turistika do okolia, golf, lukostreľba alebo tanečné kurzy. Nevybrali ste si? Ponúkame vám prehľad last minute zájazdov na Kubu pekne na jednom mieste.


Z Denníka Új Szó po nezhodách odchádza šéfredaktor

Šéfredaktor Új Szó Zoltán Szalay nechce, aby bývalý hovorca Most-Híd András Nagy viedol online oddelenie.

BRATISLAVA. Šefredaktor maďarského denníka Új Szó Zoltán Szalay odchádza po nezhodách s riaditeľkou denníka Editou Slezákovou. "Oznámila mi, že chce ukončiť spoluprácu, pretože sme nevedeli nájsť zhodu v niektorých veciach vo vzťahu k riadeniu redakcie," povedal pre SME Szalay. Prekážalo mu najmä vymenovanie bývalého hovorcu strany Most-Híd Andrása Nagya za šéfa online oddelenia. Pre dennik Új Szó Nagy v minulosti pracoval ako interný zamestnanec šesť rokov, neskôr ďalších dvanásť ako externý spolupracovník-komentátor. "Ja som s tým z princípu nesúhlasil. Pán Nagy bol ešte v tomto volebnom období hovorcom strany Most-Híd," povedal pre Sme Szalay. Na jeho miesto prichádza János P. Lajos, ktorý v denníku pracuje od roku 2001. Zároveň bol v rokoch 2011 - 2012 riaditeľom odboru na úrade vlády, ktorý zodpovedá za prideľovanie dotácií na rozvoj kultúry menšín. V rámci programu Kultúra národnostných menšín 2011 bol Lajos členom niekoľkých komisií, ktoré vyhodnocujú žiadosti o dotácie. „So Zoltánom Szalayom sme mali nezhody predovšetkým v otázke rozvoja Új Szó ako multimediálneho produktu. Zároveň nenaplnil moje očakávania v pozícii šéfredaktora a svoje konkrétne výhrady som mu v tomto smere jasne komunikovala," povedala pre SME Slezáková. Maďarský denník Új Szó spolu s týždenníkom Vasárnap vydáva Duel-Press, ktorý minulý rok prešiel pod vydavateľstvo News and Media Holding (NMH), ktoré patrí finančnej skupine Penta. Penta podľa Szalaya do obsahu Új Szó nezasahovala. Ďalšou zmenou na trhu s médiami v maďarčine je spustenie nového týždenníka, ktorý zasponzoruje vláda Viktora Orbána. Orbán cez maďarskú nadáciu nalial 1,5 milióna eur do slovenskej nadácie Pro Media, ktorá nové médium spustila. Jedným zo zakladateľov slovenskej nadácie je šéfredaktorka spravodajského portálu hírek.sk a bývalá šéfka zaniknutého týždenníka Szabad Újság Judit Molnár.


Majiteľov Macov môže roky špehovať škodlivý kód

Umožnia prístup k súborom, odpočúvanie cez mikrofón či sledovanie cez kameru.

SAN FRANCISCO, BRATISLAVA. Keď bezpečnostní analytici pred pol rokom objavili škodlivý kód Fruitfly, nevenovali mu priveľkú pozornosť. Hoci sa na počítačoch s operačným systémom firmy Apple zdal byť takmer neodhaliteľný, pôsobil neaktívnym a zriedkavým dojmom. Prekvapivé výsledky dobrodružnej analýzy, ktorú uskutočnil Patrick Wardle, bývalý zamestnanec NSA, však vzbudili pozornosť celého odvetvia. Wardle preskúmal kód a zistil, že jedna či dve adresy, s ktorými sa kód pokúša nadviazať spojenie na diaľku sú voľné. Zaregistroval jednu z domén a vyčkal na spojenia. K serveru sa postupne pripojili stovky počítačov, aby odovzdali svoje identifikačné údaje. Umožnili analytikovi vzdialené pripojenie, prístup k súborom, odpočúvanie cez mikrofón ale i sledovanie miestnosti cez kameru. Väčšina počítačov je podľa magazínu ZDNet z USA a indície naznačujú, že ich vo finále môže byť pár tisícok. Nie sú to však žiadne záujmové skupiny ľudí - politici, disidenti či aktivisti. Zdá sa, že ide o obyčajných ľudí, ktorých nič nespája. Škodlivý kód javí znaky nástrojov, ktoré zvyčajne pre špehovanie používajú vládne agentúry. Upozorňuje na aktivitu ľudí za počítačmi, aby sa hacker na diaľku svojimi zásahmi neprezradil, alebo naopak, aby sa mohol do interaktívneho odpočúvania pustiť. Autori a účel kódu nie sú známe, rovnako ani vektor útoku, akým sa tvorcovia pre šírenie nabúrali do počítačov. Predpokladá sa, že všetko sa mohlo odohrať cez e-mail. K šíreniu mohlo dôjsť približne 5 rokov dozadu, kód zostal pre svoje striedme rozšírenie nepovšimnutý. Hoci analýza nie je pri konci, Wardle predsa len čosi spravil pre tých, čo sa narušenia svojho súkromia obávajú. Vytvoril nástroj OverSight, ktorý ľudí upozorní, či by mohli byť cieľom špehovania.


Teamviewer vstupuje na burzu, očakáva sa zárobok 2,3 miliardy eur

Išlo by o najväčší vstup technologickej firmy na burzu od jari 2000.

BRATISLAVA. Nemecká softvérová spoločnosť Teamviewer vstúpi v stredu 25. septembra na burzu. Pre tvorcu softvéru pre údržbu počítačov na diaľku a videokonferencie a jeho vlastníka, finančného investora Permira, ide o veľa. Ak sa do utorka večera predá všetkých 84 miliónov akcií za najvyššiu možnú cenu 27,50 eura, dosiahne ponuka na frankfurtskej burze 2,3 miliardy eur. Pre porovnanie, pri uvedení akcií investorského startupu Rocket Internet v roku 2014 dosiahla hodnota emisie 1,6 miliardy eur. Záujem investorov je vysoký a analytici počítajú s cenou blízko maximálnej. Teamviewer sa tak môže stať najväčším vstupom technologickej firmy na burzu od jari 2000. Vtedy výrobca procesorov Infineon, ktorý patril koncernu Siemens, zarobil zhruba šesť miliárd eur. Teamviewer bol založený v roku 2005 v nemeckom Göppingene a zamestnáva zhruba 800 ľudí v Európe, USA a Ázii. Spoločnosť profituje najmä z toho, že vlani prešla na model predplatného. V súčasnosti má Teamviewer približne 368-tisíc predplatiteľov, čo je viac ako dvojnásobok než koncom júna 2018. Softvér spoločnosti, ktorý v základnej verzii je a zostane pre súkromných klientov bezplatný, sa aktívne používa vo viac než 340 miliónov zariadení.


Éra Castrovcov sa skončila. Takto vyzerali desaťročia ich vlády

Moc nad Kubou prevzala generácie politikov, ktorí revolúciu spred šiestich desaťročí nezažili.

HAVANA. Začalo sa to začiatkom roka 1959 a trvalo to až do stredy. Počas týchto takmer šiestich desaťročí Kubánci nezažili deň, keď by na čele ich štátu nebol niekto s menom Castro. Vládnutia Fidela Castra a neskôr jeho brata Raúla znamenalo pre domácich ľudí vládnutie diktátorov, ktorí potláčali akýkoľvek odpor, rozbehli síce sociálne programy, no ekonomike nedovolili rásť a zakonzervovali ju v jej chudobe. Výsledkom boli tisíce, možno desaťtisíce obetí, množstvo politických väzňov a najmä asi milión Kubáncov, ktorí ako jediné východisko do budúcnosti videli útek do Spojených štátov. Komunistická diktatúra na ostrove sa síce neskončila, no v stredu z postu prezidenta odstúpil Raúl Castro a moc prevzal zástupca generácie, ktorá už revolúciu z 50. rokoch nezažila. Kubánsky parlament vo štvrtok zvolil za nového prezidenta krajiny Miguela Díaza-Canela.


V bojoch o Mósul sa použili chemické zbrane, upozornil Červený kríž

Iracká vláda sa k správe organizácie doposiaľ nevyjadrila.

KÁHIRA. V pokračujúcich bojoch o iracké mesto Mósul, ktoré je poslednou baštou militantov z džihádistickej organizácie Islamský štát (IS), boli použité chemické zbrane. Uviedol to v piatok Medzinárodný výbor Červeného kríža (MVČK) s tým, že v nemocnici neďaleko Mósulu prijali sedem ľudí, ktorých symptómy svedčili o tom, že boli vystavení chemickým látkam. "Počas posledných dvoch dní prijali v nemocnici päť detí a dve ženy vykazujúce klinické príznaky svedčiace o vystavení chemickým pľuzgierotvorným látkam," uviedol vedúci operácií MVČK na Blízkom východe Robert Mardini. Medzi takéto symptómy patria pľuzgiere, začervenané oči, podráždenie kože, zvracanie či kašeľ, uviedla agentúra DPA. "Použitie chemických zbraní je podľa medzinárodného humanitárneho práva absolútne zakázané. Dôrazne odsudzujeme použitie chemických zbraní, a to akoukoľvek stranou, kdekoľvek na svete," dodal Mardini. Iracká vláda sa k správe MVČK doposiaľ nevyjadrila. Zatiaľ nie je známe ani to, ktorá strana konfliktu chemické zbrane mala použiť.


PODCAST ZOOMZoom: Pred 50 rokmi vytvoril technológiu, ktorú používame dodnes

Bolo to čosi ako vízia. Mladý Douglas Engelbart sedel v knižnici svojej vojenskej základne na jednom z filipínskych ostrovov a čítal si slávny článok fyzika Vannevara Busha v magazíne Atlantic. Text Ako môžeme rozmýšľať z roku 1945 opisoval informačný systém prezývaný Memex. Bol to nápad, ktorý mal ľuďom ukazovať cestu k informáciám - tie by sa však stále nachádzali uložené na mikrofilmoch. Engelbartova vízia bola iná. Predstavoval si svet, kde by si ľudia síce vymieňali informácie, no namiesto hrabania sa v pásoch materiálu by používali čosi, čo vlastne robíme dodnes. Mladý inžinier videl ľudí a veľké plochy plné rôznych symbolov, plochy, ktoré by pripomínali čosi, čo zažil počas druhej svetovej vojny - ovládanie radarov. Dnes pred nimi stále všetci sedíme, sú to totiž monitory a tablety. Táto predstava bola iba prvou z množstva ďalších. Jeden z najväčších vizionárov počítačovej doby dal svetu viaceré kľúčové kúsky informačného veku: stál za zrodom počítačovej myši, hypertextu, multiokien v softvéroch či napokon pri úplnom vzniku internetu. Doug Engelbart zomrel pred piatimi rokmi, no jeho nápady stále denne používame. Vyrastal na chudobnej farme neďaleko Portlandu, koncom vojny ho povolali do armády a stal sa operátorom. Zrejme práve tam sa stretol so slávnym článkom, ktorý neskôr ovplyvnil celý jeho život. Až tak, že v mysli mu zostala vízia budúcnosti, v ktorej ľudstvo vytvorí vďaka technológiám akési kolektívne vedomie, spoločnú sieť, v ktorej si budú ľudia vymieňať a hľadať nové informácie. V päťdesiatych a šesťdesiatych rokoch preto Engelbart poskladal v Stanfordovom výskumnom inštitúte tím vedcov a inžinierov a v čase, keď počítač znamenal zariadenie veľké ako miestnosť, pri ktorom ste hodiny čakali na výstup z jedinej úlohy, pracoval na svojich technologických predstavách. Kľúčový okamih nastal v roku 1968. Objavil sa čudný podlhovastý predmet a jeden oveľa menší, hnedastá kocka z borovicového dreva vtedy s tromi tlačidlami. Tie veci neboli nič iné ako klávesnica a myš, ktorú Engelbart spolu s kolegami vymyslel o štyri roky skôr. Používame ju dodnes. A aj keď k osobným počítačom ju pripútala až spoločnosť Apple v osemdesiatych rokoch, práve vedci ako Engelbart určili spôsob, akým počítače ovládame. Text je prepisom pôvodného nekrológu Douglasa Engelbarta. Vraj nájdite svoju vášeň a budete v živote spokojným. Nuž, vedci hovoria, že je to zlá rada. Vášeň sa totiž nedá nájsť, treba si ju banálne pestovať. Výtlky by v budúcnosti mohli opravovať drony s 3D tlačiarňou. Roboty by pritom nemali čakať, kým na ceste ostane veľká diera, vznik problémov by mali odhaliť a zaraziť už v zárodku. NASA predstavila plán, ako sa zachovať, keď k Zemi poletí veľká planétka. Má päť bodov a hovorí, ako by mali spolupracovať organizácie medzi sebou, ako informovať verejnosť a ako sa pokúsiť teleso odkloniť alebo zničiť.


USA uvalili sankcie na 34 plavidiel venezuelskej štátnej ropnej spoločnosti

Washington sa snaží zbaviť moci venezuelského prezidenta.

WASHINGTON. Americký viceprezident Mike Pence oznámil v piatok uvalenie sankcií na 34 plavidiel venezuelskej štátnej ropnej spoločnosti a zároveň na dve spoločnosti, ktoré ropu prepravujú na Kubu. Ide o ďalší krok Washingtonu v snahe zbaviť moci venezuelského prezidenta, poznamenala agentúra AFP. "Venezuelská ropa patrí venezuelskému ľudu," povedal Pence a varoval, že USA nevylučujú akékoľvek možnosti riešenia situácie. Venezuelský prezident Nicolás Maduro by podľa neho nemal "skúšať odhodlanie Spojených štátov amerických". "Spojené štáty budú naďalej vyvíjať diplomatický a ekonomický tlak na mierový prechod smerom k demokracii (vo Venezuele)," dodal Mike Pence. Ministerstvo financií USA uviedlo, že 34 plavidiel štátnej ropnej spoločnosti Petroleos de Venezuela (PDVSA) označilo za blokovaný majetok. To znamená, že Spojené štáty zablokujú s nimi všetky transakcie. Sankcie sa týkajú aj lode, ktorá prepravuje ropu z Venezuely na Kubu, a dvoch spoločností prepojených na toto plavidlo - jedna sídli v Grécku, druhá v Libérii.


Tip na výlet: Čím je zaujímavé Neziderské jazero a okolie

Rozmanitá flóra a fauna okolo Neziderského jazera - Neusiedler See lahodí oku a chuťové poháriky zase pohladí víno pestované v okolí jazera. Služby na úrovni sú tu tiež samozrejmosťou. Niet preto divu, že je vyhľadávaným turistickým cieľom Slovákov, ktorí to sem majú z Bratislavy necelých 40 km. Krajina okolo jazera je veľkou prírodnou rezerváciou, ktorá bola v roku 1993 vyhlásená za národný park pod názvom Neusiedler See – Seewinkel. Pre svoju jedinečnosť bol tento park v roku 2001 zapísaný na Zoznam svetového dedičstva UNESCO. Nadšení budú aj vyznávači cyklistiky a pešej turistiky, ktorí si môžu užiť výlet po parku a z viacerých pozorovateľní sledovať vyše 300 druhov tu žijúcich vtákov. Priamo z Bratislavy sa po cyklocestách viete dostať až k jazeru, prípadne vás sem aj s bicyklom privezie vlak. Trasy sú vhodné pre rodiny s deťmi a aj pre menej zdatných cyklistov. Nenáročné, kvalitne upravené a vybavené cyklocesty po rovinke kopírujú obvod celého jazera, dlhého skoro 40 km a širokého približne 14 km. Celá trasa okolo jazera má 135 km, z toho 38 km vedie Maďarskom. Zdatnejší túto trasu dajú za jeden deň, tí ktorí si netrúfajú pokoriť sami seba, alebo si chcú vychutnať krásy, ktoré ponúka tento kraj, si môžu rozdeliť trasu na viac dní, prípadne si ju skrátiť cyklokompami po jazere. Pri jazere sa nachádza niekoľko platených trávnatých pláži, na ktorých nechýbajú kabínky na prezliekanie, bufety a sprchy a nájdete tu aj aj detské ihriská. Našincami je asi najviac obľúbená pláž v mestečku Neusiedl am See, ale oplatí sa ísť aj o čosi južnejšie do letoviska v Podersdorfe. Jeho hlavnou atrakciou je 12 metrov vysoký maják stojaci v prístave, pri ktorom si vari každý urobí fotku. V obľube sú rôzne vodné športy vrátane jachtingu, kitesurfingu či windsurfingu, keďže sú tu skoro stále ideálne veterné podmienky. Vo viacerých lokalitách si môžete požičať loďky, aj vodné bicykle, či výstroj na čoraz viac obľúbený paddleboarding. K dispozícii sú aj inštruktori, ktorí vás naučia na tejto doske s pádlom nielen stáť, ale aj plávať. Mesto Eisenstadt je hlavným mestom spolkovej krajiny Burgenland a centrom celej oblasti Neusiedler. Mesto je nerozlučne späté so šľachtickým rodom Esterházy a s hudobným géniom Jozefom Haydnom. Na tunajšom zámku bol vyše štyridsať rokov kapelníkom na dvore vtedy najbohatšieho a najvplyvnejšieho šľachtického rodu v Uhorsku. Haydn je považovaný za otca symfónie, sláčikového kvarteta i klavírnej sonáty. Zároveň je autorom rakúskej štátnej hymny. Pýchou zámku je akusticky jedna z najkvalitnejších sál na svete - Haydnova sála s nádhernými freskami, kde sa pravidelne konajú koncerty vážnej i populárnej hudby. Viac o Jozefovi Haydnovi sa dozviete na interaktívnej výstave Haydn Exploziv na prízemí zámku. Nádherné predmety, ktoré do svojich zbierok zakúpili Esterházyovci uvidíte pri okruhu Skvosty zámku Esterházy. Medzi nimi vyniká najväčšia zachovaná zbierka stolného striebra na svete. V podzemí zámku sa nachádza najväčšie Múzeum vínárstva v Rakúsku. V meste nájdete aj Haydnovo múzeum v dome, kde tento hudobný génius prežil väčšinu svojho života. Jeho hrob uvidíte v Haydnovom mauzóleu, ktoré sa nachádza v kostole Haydnkirche. Nie nadarmo sa Eisenstadt nazýva aj Haydnstadt (Haydnovo mesto). V septembri sa tu koná aj každoročný Haydnov hudobný festival. Nezabudnite navštíviť aj kalváriu, Dóm Sv. Martina, Gloriettu, ktorá slúžila ako poľovnícky zámoček a Zámocký park, ktorý bol pôvodne barokovou záhradou, dnes prebudovanou na anglický park. Neďaleko zámku sa nachádza Židovské a Zemské múzeum. Tu sú zaujímavé predovšetkým rímske mozaiky alebo sála Franza Liszta, ďalšej významnej osobnosti hudobného sveta, ktorá je s mestom spojená. Okolie Neziderského jazera má aj množstvo viníc, vďaka ktorým sa Burgenland nazýva rakúskym Toskánskom, kde slnko svieti 300 dní v roku. Okolo jazera sa rozkladá vyše 14 000 hektárov viníc, kde dozrieva kvalitná vínna réva. Obľúbená je tu vínna turistika, navštíviť môžete množstvo vínnych pivníc a vinárstiev, z ktorých mnohé získali cenu za architektúru. K dobrému vínku sa tu všade ponúkajú čerstvé domácke sezónne produkty. K najnavštevovanejším miestam patrí vinohradnícke mestečko Rust, stojace priamo na brehu jazera. Toto mestečko preslávili aj hniezdiace bociany. Vari tu ani neexistuje komín, na ktorom by nemala hniezdo bociania rodinka. Pri prechádzke uličkami, kde na každom rohu stojí útulná vinárnička, môžete od jari do jesene počuť klepot bocianích zobákov. V Ruste je aj lodný prístav, kde kotvia plavidlá, ktoré vás vezmú na výletnú okružnú jazdu po jazere, alebo vás odvezú spoznávať ďalší čarovný kút v okolí Neziderského jazera. Na západnom brehu jazera, pri mestečku Rust, sa rozprestiera ďalšie lákadlo, najväčší rodinný zábavný park v širokom okolí, ktorý nedávno oslávil päťdesiat rokov existencie. Dostupný je pohodlne autom zo Slovenska a ak sa rozhodnete prežiť pár dní pri jazere Neusiedler See, do Familyparku sa dostanete aj po cyklotrasách, ktoré lemujú jeho breh. Pôvodne sa v areáli nachádzal len rozprávkový les s najznámejšími postavami z fantazijných príbehov. Dnes je park s rozlohou 145-tisíc m2 známy nielen vďaka nemu, ale tiež svojimi atrakciami, húsenkovými dráhami, kolotočmi, farmou a vodnými atrakciami, ktoré počas horúcich letných dní osviežia. V súčasnosti park ponúka štyri rozmanité svety v jednom areáli. Návštevníci majú k dispozícii rozprávkový les, zážitkový hrad, dobrodružný ostrov či gazdovský dvor. Atrakcie sú vhodné pre všetky vekové kategórie. Deti lákajú najmä vodné atrakcie, lezecké steny, kolotoče, či ryžovanie zlata a drahých kameňov.


Ajatolláh Chameneí obvinil USA z vyvolávania nepokojov v Iráne

Duchovný obviňuje USA z formovania koalície s inými regionálnymi štátmi.

TEHERÁN. Iránsky najvyšší duchovný vodca ajatolláh Alí Chameneí obvinil v sobotu Spojené štáty a ich spojencov z vyvolávania nepokojov v Iráne. Štátna televízia citovala jeho vyjadrenia, že USA vytvorili koalíciu s inými regionálnymi štátmi, ktorá nie je schopná poraziť Irán. Chameneí nemenoval žiadnu konkrétnu krajinu z tejto koalície, ale konštatoval, že ekonomickým tlakom na Irán chce "oddeliť národ od systému". "Ak by boli Spojené štáty schopné premôcť islamský systém, nepotrebovali by formovať koalíciu s notoricky známymi krajinami v regióne s cieľom vytvárať chaos, nepokoj a neistotu v Iráne," uviedol Chameneí. Minulý týždeň ukazovali videá zverejnené na internete iránsku políciu, ako zasahuje slzotvorným plynom voči demonštrantom protestujúcim proti zhoršujúcej sa ekonomickej situácii v krajine. Podobné demonštrácie zachvátili Irán aj koncom minulého roku, pričom sa rozšírili do 75 miest a stali sa najmohutnejšími od protestov, ktoré vypukli po sporných prezidentských voľbách v roku 2009. Protesty na prelome decembra a januára si vyžiadali najmenej 25 obetí a takmer 5000 osôb bolo zatknutých.


Pellegriniho úrad bude poskytovať dotácie školám, podnikateľom aj samosprávam

Návrh od Pellegriniho schválila vláda, platiť začne od mája 2018.

BRATISLAVA. Dotácie na podporu digitálnej agendy, rozvoja investičného prostredia a implementácie Agendy 2030 pre udržateľný rozvoj bude poskytovať Úrad podpredsedu vlády SR pre investície a informatizáciu na základe zákona. Návrh od vicepremiéra Petra Pellegriniho (Smer-SD) v stredu schválila vláda, účinný má byť od 1. mája 2018. Návrh ustanovuje účel, podmienky, rozsah a spôsob poskytovania dotácií v pôsobnosti úradu. Upravuje aj okruh žiadateľov, postup pri predkladaní žiadosti a spôsob poskytovania dotácií. Žiadateľom môžu byť školy, samosprávy, fyzické a právnické osoby ako podnikatelia, nadácie či občianske združenia. Podľa návrhu žiadosť o dotáciu schváli vedúci úradu na základe odporúčania poradného orgánu, najmenej trojčlennej komisie, ktorá vyhodnocuje žiadosti. Úrad poskytne dotácie zo svojej rozpočtovej kapitoly. Ich objem bude 990.000 eur v roku 2018, 320.000 eur v roku 2019 a 280.000 eur v roku 2020. Materiál na rokovanie vlády obsahuje návrh financovania pilotnej podpory projektov experimentálneho vývoja a inovácií pre budovanie rozumných miest v SR na tento rok vo výške 780.000 eur a v roku 2019 to má byť 40.000 eur. Druhým návrhom na poskytnutie dotácie na rok 2018 (vo výške 210.000 eur) a na roky 2019 a 2020 (ročne po 280.000 eur) je zabezpečenie pobytu hosťujúceho študenta v centre GLOBE v Univerzite Kalifornia v Berkeley. Tým by sa naplnilo memorandum o porozumení medzi touto univerzitou v USA a Technickou univerzitou v Žiline z roku 2017 o príprave analytických kapacít a podpory slovenských študentov, ktorí sú zapojení do výskumu a vývoja v oblasti moderných technológií.


Projekt, ktorý sa snaží zlepšiť postavenie Rómok, získal medzinárodnú cenu

Slovenský projekt Agentky rovnosti získal medzinárodnú cenu pre sociálne inovácie SozialMarie 2017.

BRATISLAVA, VIEDEŇ. Slovenský projekt Agentky rovnosti občianskeho združenia (OZ) SPOLU-Slovensko získal medzinárodnú cenu pre sociálne inovácie SozialMarie 2017. Agentkami sú jednoduché rómske ženy z osád, aktívne zlepšujúce svoje postavenie v komunite a zároveň postavenie svojich komunít v spoločnosti. TASR o tom v utorok informoval Igor Kocian zo SozialMarie SR. "Projekt sa zaoberá rodovou rovnosťou, ľudskými právami a právami etnických menšín. Posilňuje jednoduché rómske ženy žijúce v rómskych osadách, vyberá z nich líderky, učí ich, pomáha ich organizovať a preberať zodpovednosť za svoj život a životy svojich blízkych. Zabezpečuje sociálnu inklúziu. Používa metódy a nástroje sociálnej pomoci, komunitného rozvoja a rozvoja ľudí," objasnil Anton Bobák z OZ SPOLU-Slovensko. Podľa jeho informácií projekt zapojil rómske ženy do rôznych aktivít, akými sú športové súťaže v Dlhých strážach, kultúrne vystúpenia k Svetovému dňu slobody, púte v Levoči, vzdelávacie kurzy či tvorivé dielne. Osobitnou kapitolou v projekte Agentky rovnosti je práca s deťmi v detských rozvojových súboroch Čhonoro a Khamoro na Hájiku a Levočských Lúkach. Vznikli v auguste 2016 transformáciou z predchádzajúcich neformálnych škôlok, doučovania a kultúrnej a športovej činnosti s rómskymi deťmi. Vyškolené rómske dobrovoľníčky v nich pôsobili a stále pôsobia ako inštruktorky výchovy. Ceny programu SozialMarie pre inovatívne projekty v sociálnej oblasti každoročne udeľuje rakúska nadácia Unruhe Privatstiftung. Okrem 15 hlavných cien program udeľuje i Cenu publika, o ktorej hlasuje verejnosť na internete. Jej víťazom za Slovensko sa stal projekt rómskych záhradníkov Romano Barardo, ktorý prevádzkuje OZ Svatobor vo Vranovskom okrese. Doteraz najvýznamnejším úspechom slovenského projektu v histórii cien SozialMarie bolo druhé miesto projektu Nosiči batožín občianskeho združenia Proti prúdu v roku 2015.


BRATISLAVA. Muž dva mesiace fyzicky a psychicky týral ženu v petržalskom byte. V piatok v noci proti nemu zakročila polícia a skončil v cele predbežného zaistenia. Policajná hliadka bola privolaná cez linku 158 na Šustekovu ulicu v bratislavskej Petržalke, odkiaľ sa z bytu ozývali výkriky. Muž na opakované výzvy polície aj vyjednávača nereagoval, a tak následne policajti vnikli do bytu. 36-ročného muža spacifikovali a následne objavili v byte mladú ženu, ktorá mala viaceré rezné a bodné poranenie, podliatiny a tiež ju muž obmedzoval na osobnej slobode. Agentúru SITA o tom informoval krajský policaný hovorca Michal Szeiff.


Zelený dres získam, len keď Sagan ochorie, vraví Kittel

BRATISLAVA. V hromadnom dojazde si našiel svoju cestu. Skvelým spôsobom si došpurtoval po víťazstvo v druhej etape Tour de France 2017. Bol jedným z favoritov a potvrdil to. Nemec Marcel Kittel vyhral v nedeľu už svoju desiatu etapu na Tour de France a pätnástu na podujatiach GrandTour. Okrem jubilejného etapového triumfu sa tešil aj zo zeleného dresu, do ktorého sa po druhej etape obliekol. Napriek tomu, že dvadsaťdeväťročný Nemec po druhej etape vládne bodovacej súťaži, nevidí veľkú šancu na zisk zeleného dresu. "Keď sa pozriete na posledných päť ročníkov Tour, vždy je tam meno Peter Sagan. Vládne jednoznačne," povedal na tlačovej konferencii po druhej etape. "Jediná šanca na to, aby som získal zelený dres, bude, keď Sagan ochorie." Citoval ho portál cyclingweekly.com. "Každý rok tu boli skvelí šprintéri. Minulý rok Mark Cavendish, rok predtým André Greipel, predtým ja. Ani jeden z nás však nemal ani len šancu uspieť," pokračoval Nemec, ktorý sa po pôsobivom nedeľňajšom triumfe v cieli rozplakal. Novinári sa Kittela spýtali, či si myslí, že je potrebné upraviť pravidlá, aby čistokrvní šprintéri mali väčšiu šancu ukončiť Saganovu dominanciu. Nemec z tímu Quick-Step Floors si myslí, že podobné rozhodnutia sú na organizátorovi, ktorým je ASO. "Keď chcete pravidlá prispôsobiť určitej skupine jazdcov, musíte niečo zmeniť. Na konci je to však stále dres organizátorov ASO," myslí si Kittel a dodáva: "Oni sú za to zodpovední, musia vedieť, aký typ jazdca chcú v zelenom drese vidieť. V súčasnosti nie sú pravidlá prispôsobené šprintérom, ale komplexnejším jazdcom." Peter Sagan získal zelený dres pre víťaza bodovacej súťaže päťkrát po sebe. Ak sa mu to podarí aj na Tour de France 2017, vyrovná rekord Erika Zabela.


EÚ uvalila clá 8 až 18 percent na indonézsku bionaftu

Indonézski výrobcovia profitujú z grantov, daňových úľav a z prístupu k surovinám za nižšie ako trhové ceny.

BRUSEL. Európska únia uvalila dodatočné clá na dovoz bionafty z Indonézie, keďže vláda tejto ázijskej krajiny produkciu paliva subvencuje. Európska komisia v utorok uviedla, že jej prešetrovanie "zistilo, že indonézski výrobcovia bionafty profitujú z grantov, daňových úľav a z prístupu k surovinám za nižšie ako trhové ceny". Európska komisia konštatovala, že to spôsobuje ekonomickú škodu producentom v EÚ, a preto uvaľuje clá od 8 do 18 percent.Európska komisia ďalej uviedla, že clá na indonézsku bionaftu sú dočasné a definitívne opatrenia by mohla prijať do decembra, keďže prešetrovanie pokračuje. Európska únia z Indonézie ročne dováža bionaftu v hodnote 400 mil. eur.


Väzenská a justičná stráž má ako jediná z V4 psov na hľadanie výbušnín

Z plemien služobných psov ZVJS momentálne využíva najčastejšie plemeno nemecký ovčiak.

BRATISLAVA. Zbor väzenskej a justičnej stráže (ZVJS) má ako jediný z väzenských služieb krajín V4 služobných psov vycvičených na vyhľadávanie výbušnín. Uviedol to riaditeľ odboru ochrany Generálneho riaditeľstva ZVJS Milan Kotek. Odbor ochrany metodicky usmerňuje, kontroluje a koordinuje činnosť služobnej kynológie v ZVJS. "Aktuálne má ZVJS k dispozícii deväť psov na vyhľadávanie výbušnín. Tí sú so svojimi psovodmi teritoriálne rozdelení po celom Slovensku. Pri nahlásení bombového poplachu, napríklad v budove niektorého zo slovenských súdov, sú operatívne schopní zasiahnuť," priblížil Kotek. ZVJS má vo svojom stave 149 psov, pričom systematizovaný stav je 162 psov. Komplexne služobnú kynológiu v rámci celého zboru, vrátane výcviku a jej priameho výkonu zabezpečuje 117 príslušníkov zboru. Služobná kynológia ZVJS zohráva v špecifických podmienkach väzenských zariadení svoje nezastupiteľné miesto, zdôraznil ďalej riaditeľ odboru ochrany Generálneho riaditeľstva ZVJS. To, či už v rámci prevencie na elimináciu prieniku nepovolených vecí do ústavov, ale aj ako prvok bezpečnosti a ochrany. Medzi hlavné úlohy služobnej kynológie patrí nielen zvyšovanie účinnosti bezpečnostného systému zboru, ochrana a stráženie objektov zboru, ale aj zaistenie bezpečnosti pri eskortách na súdne pojednávania, či režimových činnostiach. Ďalej pri zabezpečovaní bezpečnosti pri protiprávnom konaní obvinených, odsúdených alebo iných osôb, a najmä vyhľadávanie omamných a psychotropných látok a nástražných a výbušných systémov. Z plemien služobných psov ZVJS momentálne využíva najčastejšie plemeno nemecký ovčiak, druhé najčastejšie plemeno je belgický ovčiak. Zastúpenie však majú aj rotvajler, holandský ovčiak, veľký bradáč a weimarský stavač. Dĺžka výcviku každého psa je individuálna, pretože je závislá aj od príslušnej kategórie vycvičenosti, a preto môže trvať až 16 mesiacov.


Babiš sa stretol s talianskym premiérom, opätovne sa ohradil proti prijímaniu migrantov

Česko chce podľa Babiša prísť s riešením problému migrácie.

RÍM. Vyslanie jasného odkazu, že Európa migrantov neprijíma, finančná pomoc juhoeurópskym krajinám na boj proti pašerákom a dohody so štátmi severnej Afriky. To je podľa českého premiéra Andreja Babiša recept, ktorý chce ČR presadzovať ako celoeurópske riešenie problému nelegálnej migrácie, informoval server Novinky.cz. Babiš to tlmočil v utorok talianskemu premiérovi Giuseppemu Contemu, s ktorým sa stretol počas pracovnej návštevy v Ríme. Zopakoval, že ČR neprijme žiadneho migranta, aj napriek tomu, že Conte ho na to pred časom vyzval. "Počul to odo mňa, vysvetľoval som mu to a chápe to. V otázke relokácie sa líšime, relokácia ale nie je riešenie. Je potrebné systémové opatrenie. Keď Európa vyšle jasný signál, že neberieme, tak sa veci možno zásadne zmenia, ako to bolo v Austrálii. Dnes vypláva loď a keď ju nevezme Taliansko alebo Malta, tak ju prijme španielsky premiér," povedal Babiš novinárom. V rámci svojej protiimigračnej diplomacie chce Babiš venovať rímskemu parku Villa Borghese sochu Jána Amosa Komenského, a to pri príležitosti 350. výročia narodenia tohto učiteľa národov, ktoré pripadá na rok 2020. "Bude to také gesto od nášho štátu. Jan Amos Komenský hovoril, že riešenie migrácie nie je presídľovanie národov, ale ich vzdelávanie. Pokiaľ budú ľudia vzdelaní, tak zostanú doma a nebudú chcieť ísť inam do Európy," podotkol. Babiš chcel v Ríme podľa vlastných slov demonštrovať to, že Česko chce prísť s riešením problému migrácie. Debatami o kvótach sa podľa neho zbytočne stratili štyri roky. Nelegálnu migráciu musia podľa slov českého premiéra zastaviť Grécko, Španielsko, Malta i Taliansko, ktorým v tom treba finančne pomôcť - pričom s takouto podporou treba rátať i v diskusii o rozpočte Únie. Tá musí podľa neho naďalej finančne pomáhať v krajinách, odkiaľ ekonomickí migranti prichádzajú, a rokovať s Marokom, Alžírskom, Tuniskom, Líbyou a Egyptom, aby zastavili migráciu na svojich južných hraniciach. Kľúčová je podľa neho najmä dohoda s Líbyou. Babiš v utorok v Ríme navštívil aj ústredie misie EÚ zameranej proti pašerákom v Stredozemnom mori, tzv. Operácie Sophia. Z Ríma odletel na návštevu Malty, kde o migrácii rokoval s predsedom tamojšej vlády Josephom Muscatom.


SNS na jeseň predstaví novelu zákona o politických stranách

Prísnejšie podmienky pre politické strany avizoval Andrej Danko pred pár mesiacmi.

BRATISLAVA. Novela zákona o politických stranách, ktorá má upraviť fungovanie štruktúr aj zaviesť limit na počet členov, by mala SNS predstaviť na jeseň. TASR to potvrdil predseda poslaneckého klubu národniarov Tibor Bernaťák. Zákon by mal riešiť aj to, aby predstavitelia strany, ktorá bola raz zrušená, nemohli pod inou značkou kandidovať opäť. "Je potrebné upraviť fungovanie štruktúr politických subjektov s tým, že strany by mali mať presné evidencie svojich členov, tiež by mali mať rozhodcovskú komisiu, ktorá by bola schopná riešiť vnútrostranícke problémy, revíznu komisiu, ktorá by dohliadala na ekonomickú činnosť strany. To sú jedny z najzákladnejších bodov, o ktorých budeme ešte v rámci koalície intenzívne rokovať," uviedol Bernaťák. Právna norma by sa mala zaoberať aj tým, aby predstavitelia strany, ktorá bola raz zrušená, nemohli pod inou značkou kandidovať opäť. V súčasnosti si záložný plán pre prípad zrušenia strany pripravili predstavitelia ĽSNS. Generálny prokurátor Jaromír Čižnár navrhol zrušiť kotlebovcov. Ak by k tomu došlo, mohli by sa presunúť do inej strany, v ktorej už niektorí figurujú. Prísnejšie podmienky pre politické strany avizoval šéf SNS a NRSR Andrej Danko pred pár mesiacmi. Spomínal návrh, že by strany kandidujúce v parlamentných voľbách mali mať minimálne 500 členov. Politická strana podľa neho nemôže byť eseročka jedného človeka, ktorý si v nej môže robiť, čo chce. Danko je presvedčený, že nesystémové strany nevedia riadiť štát. Pravidelne pripomína, že OĽaNO-NOVA má štyroch členov, z toho dvaja sú rodinní príslušníci. Neraz zdôraznil, že pojmy ako stranícka disciplína nie sú žarty.


Mobilná aplikácia 155.sk pomôže zachraňovať životy

BRATISLAVA. Pri zachraňovaní ľudských životov pomáha od utorka nová mobilná aplikácia 155.sk. Pripravilo ju Operačné stredisko záchrannej zdravotnej služby SR. Aplikácia dokáže lokalizovať miesto, kde sa volajúci nachádza. Pre nepočujúcich ponúka možnosť zaslať núdzovú správu. Predstavili ju v utorok na pôde Ministerstva zdravotníctva SR. Aplikácia je bezplatná a funguje na celom území Slovenska. "Je to významná pomôcka na záchranu ľudského života pre ľudí, ktorí sa ocitnú bezprostredne v jeho ohrození. Stlačením jedného tlačidla si ľudia privolajú pomoc, spoja sa s Operačným strediskom zdravotnej záchrannej služby, a následne je k nim okamžite privolaná posádka záchrannej zdravotnej služby," uviedla šéfka rezortu zdravotníctva Andrea Kalavská (nominantka Smeru-SD). Aplikáciu si možno stiahnuť do dotykového telefónu. Po jej stiahnutí je potrebné zadať telefónne číslo a potvrdiť aktivačný kód, ktorý príde v SMS správe. Aby aplikácia plnila svoj účel, je nutné povoliť prístup k GPS súradniciam, SMS správe a internetu. Rovnako je vhodné detailne vyplniť profil používateľa s údajmi o jeho zdravotnom stave. Podporuje aj možnosť volať priamo Horskú záchrannú službu. Obsahuje tiež manuál prvej pomoci či zoznam nemocníc v SR. Riaditeľ Operačného strediska záchrannej zdravotnej služby SR Juraj Hrehorčák vysvetlil, že pre operátorov tiesňovej linky je významným benefitom to, že aplikácia je priamo prepojená so systémom, v ktorom pracujú. "Operátor má teda potrebné informácie o pacientovi vopred, vidí ich a vie s nimi pracovať," povedal s tým, že vďaka takejto technológii sa k pacientom dostane adekvátna pomoc rýchlejšie a efektívnejšie. "Operátor tiesňovej linky 155 tak dostane potrebné informácie, ak je volajúci napríklad cukrovkár, alergik, prípadne trpí vysokým tlakom a pomôžu mu pri zhodnotení aktuálneho zdravotného stavu a vyslaní záchranárov," doplnila hlavná operátorka Operačného strediska záchrannej zdravotnej služby SR Ľuboslava Pekárová. Generálnym partnerom novej aplikácie je Všeobecná zdravotná poisťovňa.